REGOLAMENT TA’ IMPLIMENTAZZJONI TAL-KUMMISSJONI (UE) 2021/635

tas-16 ta’ April 2021

li jimponi dazju anti-dumping definittiv fuq l-importazzjonijiet ta’ ċerti pajpijiet u tubi wweldjati tal-ħadid jew tal-azzar bil-karbonju li joriġinaw mill-Belarussja, mir-Repubblika tal-Poplu taċ-Ċina u mir-Russja wara rieżami ta’ skadenza skont l-Artikolu 11(2) tar-Regolament (UE) 2016/1036 tal-Parlament Ewropew u tal-Kunsill

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (1) (“ir-Regolament bażiku”), u b’mod partikolari l-Artikolu 11(2) tiegħu,

Billi:

1. PROĊEDURA

1.1. Investigazzjonijiet preċedenti u miżuri fis-seħħ

(1) Bir-Regolament (KE) Nru 1256/2008 (2), il-Kunsill impona dazju anti-dumping definittiv fuq l-importazzjonijiet ta’ ċerti tubi u pajpijiet iwweldjati tal-ħadid jew tal-azzar bil-karbonju li joriġinaw mill-Belarussja, mir-Repubblika tal-Poplu taċ-Ċina (“RPĊ”), mir-Russja, mit-Tajlandja u mill-Ukrajna (“il-miżuri oriġinali”). Il-miżuri kellhom il-forma ta’ dazju ad valorem li jvarja minn 10,1 % sa 90,6 %.

(2) Permezz tar-Regolament ta’ Implimentazzjoni tal-Kummissjoni (UE) 2015/110 (3), il-Kummissjoni reġgħet imponiet dazju anti-dumping definittiv fuq l-importazzjonijiet ta’ ċerti tubi u pajpijiet iwweldjati tal-ħadid jew tal-azzar bil-karbonju li joriġinaw mill-Belarussja, mir-RPĊ u mir-Russja u temmet il-proċediment għall-importazzjonijiet li joriġinaw mill-Ukrajna, wara rieżami ta’ skadenza (minn hawn ’il quddiem “ir-rieżami ta’ skadenza preċedenti”).

(3) Id-dazji anti-dumping attwalment fis-seħħ għandhom rati ta’ 10,1 % u 16,8 % fuq l-importazzjonijiet mill-produtturi esportaturi inklużi fil-kampjun fir-Russja, 20,5 % fuq il-kumpaniji l-oħra kollha fir-Russja, 90,6 % fuq l-importazzjonijiet mill-produtturi esportaturi kollha fir-RPĊ u 38,1 % fuq l-importazzjonijiet mill-produtturi esportaturi kollha fil-Belarussja.

1.2. Talba għal rieżami ta’ skadenza

(4) Wara l-pubblikazzjoni ta’ Notifika ta’ skadenza imminenti (4), il-Kummissjoni Ewropea (“il-Kummissjoni”) irċeviet talba għal rieżami skont l-Artikolu 11(2) tar-Regolament bażiku.

(5) It-talba għal rieżami ġiet ippreżentata fil-25 ta’ Ottubru 2019 mill-Kumitat tad-Difiża tal-industrija tat-tubi tal-azzar iwweldjati tal-Unjoni Ewropea (“l-applikant”) li qed jaġixxi f’isem produtturi li jirrappreżentaw aktar minn 25 % tal- produzzjoni totali tal-Unjoni ta’ ċerti pajpijiet u tubi wweldjati tal-ħadid jew tal-azzar bil-karbonju. It-talba għal rieżami kienet ibbażata fuq ir-raġunijiet li l-iskadenza tal-miżuri probabbli tirriżulta f’kontinwazzjoni jew f’rikorrenza ta’ dumping u ħsara lill-industrija tal-Unjoni.

1.3. Il-bidu ta’ rieżami ta’ skadenza

(6) Wara li ddeterminat, wara li kkonsultat mal-Kumitat stabbilit bl-Artikolu 15(1) tar-Regolament bażiku, li kien hemm biżżejjed evidenza għall-bidu ta’ rieżami ta’ skadenza, fl-24 ta’ Jannar 2020, il-Kummissjoni bdiet rieżami ta’ skadenza fir-rigward tal-importazzjonijiet ta’ ċerti tubi u pajpijiet iwweldjati tal-ħadid jew tal-azzar bil-karbonju li joriġinaw mill-Belarussja, mir-RPĊ u mir-Russja (“il-pajjiżi kkonċernati”) abbażi tal-Artikolu 11(2) tar-Regolament bażiku. Hija ppubblikat Notifika ta’ Bidu f’Il-Ġurnal Uffiċjali tal-Unjoni Ewropea (5) (“in-Notifika ta’ Bidu”).

1.4. Perjodu ta’ investigazzjoni tar-rieżami u l-perjodu taħt kunsiderazzjoni

(7) L-investigazzjoni tal-kontinwazzjoni jew tar-rikorrenza tad-dumping kopriet il-perjodu mill-1 ta’ Jannar 2019 sal-31 ta’ Diċembru 2019 (“il-perjodu ta’ investigazzjoni tar-rieżami” jew “PIR”). L-eżaminar tax-xejriet rilevanti għall-valutazzjoni tal-probabbiltà ta’ kontinwazzjoni jew rikorrenza tad-dannu kopra l-perjodu mill-1 ta’ Jannar 2016 sa tmiem il-perjodu ta’ investigazzjoni tar-rieżami (“il-perjodu taħt kunsiderazzjoni”).

1.5. Partijiet interessati

(8) Fin-Notifika ta’ Bidu, il-partijiet interessati ġew mistiedna jikkuntattjaw lill-Kummissjoni sabiex jieħdu sehem fl-investigazzjoni. Barra minn hekk, il-Kummissjoni speċifikament infurmat lill-applikant, lill-produtturi l-oħrajn magħrufa tal-Unjoni, lit-trade unions, lill-produtturi magħrufa fil-Belarussja, fir-RPĊ u fir-Russja u lill-awtoritajiet ta’ dawk il-pajjiżi, lill-importaturi, l-utenti u lin-negozjanti magħrufa, kif ukoll lill-assoċjazzjonijiet magħrufa li huma kkonċernati dwar il-bidu tal-iskadenza u stednithom jipparteċipaw.

(9) Il-partijiet interessati kellhom l-opportunità jikkummentaw dwar il-bidu tar-rieżami ta’ skadenza u jitolbu seduta ta’ smigħ mal-Kummissjoni u/jew mal-Uffiċjal tas-Seduta fil-proċedimenti kummerċjali.

(10) Fil-bidu, il-Kummissjoni infurmat lill-partijiet interessati li jkollha tfittex kooperazzjoni tal-inqas ma’ esportatur produttur wieħed f’pajjiż rappreżentattiv xieraq għall-Belarussja, skont l-Artikolu 2(7) tar-Regolament bażiku. Il-Kummissjoni infurmat ukoll lill-awtoritajiet fil-Messiku, ir-Russja, l-Afrika t’Isfel, il-Korea t’Isfel, it-Tajlandja, it-Turkija, l-Ukrajna u l-Istati Uniti tal-Amerika dwar il-bidu u stiednet lill-produtturi esportaturi tagħhom biex jipparteċipaw. Il-partijiet interessati kellhom l-opportunità jikkummentaw u jressqu preżentazzjonijiet f’dan ir-rigward (ara t-Taqsima 3.1.2 hawn taħt).

(11) Wara d-divulgazzjoni, l-awtoritajiet tal-Belarussja argumentaw li fit-talba għal rieżami l-applikant ma weriex b’mod xieraq il-probabbiltà ta’ kontinwazzjoni jew ta’ rikorrenza tad-dannu.

(12) Il-Kummissjoni qieset li t-talba għal rieżami kien fiha biżżejjed evidenza għall-bidu tal-investigazzjoni, kif spjegat fil-premessa (6). Barra minn hekk, kif spjegat fit-taqsima 3.1.2 u 5, l-investigazzjoni wriet il-probabbiltà ta’ kontinwazzjoni jew rikorrenza ta’ dumping u dannu fir-rigward tal-importazzjonijiet mill-Belarussja.

(13) L-argument għaldaqstant ġie rrifjutat.

1.5.1. Kampjunar

(14) Fin-Notifika ta’ Bidu, il-Kummissjoni ddikjarat li kien hemm il-possibbiltà li tagħżel kampjun minn fost il-partijiet interessati f’konformità mal-Artikolu 17 tar-Regolament bażiku.

1.5.2. Kampjunar tal-produtturi tal-Unjoni

(15) Fin-Notifika ta’ Bidu, il-Kummissjoni ħabbret li hi kienet għażlet proviżorjament kampjun tal-produtturi tal-Unjoni. Il-Kummissjoni għażlet il-kampjun abbażi tal-volumi ta’ produzzjoni u ta’ bejgħ tal-prodott taħt rieżami u li jiżgura firxa ġeografika tajba. Dan il-kampjun kien jikkonsisti minn tliet produtturi tal-Unjoni. Il-produtturi tal-Unjoni inklużi fil-kampjun kienu jirrappreżentaw madwar 40 % tal-produzzjoni totali stmata tal-Unjoni u 38 % tal-volum ta’ bejgħ totali stmat tal-Unjoni tal-prodott taħt rieżami.

(16) Il-Kummissjoni stiednet lill-partijiet interessati biex jikkummentaw dwar il-kampjun provviżorju. Il-Kummissjoni ma rċeviet l-ebda kumment dwar il-kampjun. Il-kampjun għalhekk tqis rappreżentattiv tal-industrija tal-Unjoni.

1.5.3. Kampjunar tal-importaturi

(17) Sabiex tiddeċiedi jekk kienx hemm bżonn jittieħed kampjun u, jekk iva, biex tagħżel kampjun, il-Kummissjoni talbet lill-importaturi mhux relatati biex jipprovdu l-informazzjoni speċifikata fin-Notifika ta’ Bidu.

(18) Ma kien hemm l-ebda importatur mhux relatat li pprovda l-informazzjoni mitluba. Għalhekk, ma kienx meħtieġ li jittieħdu kampjuni.

1.5.4. Kampjunar ta’ produtturi esportaturi fil-pajjiżi kkonċernati

(19) Sabiex tiddeċiedi jekk kienx hemm bżonn li jittieħdu kampjuni u, jekk iva, biex tagħżel kampjun, il-Kummissjoni talbet lill-produtturi esportaturi kollha fil-Belarussja, fir-RPĊ u fir-Russja biex jipprovdu l-informazzjoni speċifikata fin-Notifika ta’ Bidu. Barra minn hekk, il-Kummissjoni talbet lill-Missjoni tar-Repubblika tal-Belarussja għall-Unjoni Ewropea, lill-Missjoni tar-Repubblika tal-Poplu taċ-Ċina għall-Unjoni Ewropea u lill-Missjoni tal-Federazzjoni Russa għall-Unjoni Ewropea sabiex jidentifikaw u/jew jikkuntattjaw lil produtturi esportaturi oħra, jekk hemm, li jistgħu jkunu interessati jipparteċipaw fl-investigazzjoni.

(20) Tliet produtturi esportaturi mill-Belarussja pprovdew l-informazzjoni mitluba u qablu li jiġu inklużi fil-kampjun. Minħabba l-għadd żgħir ta’ produtturi li ppreżentaw ruħhom, il-Kummissjoni qieset li ma kienx meħtieġ kampjunar. Għalhekk, it-tliet produtturi esportaturi ntalbu jimlew il-kwestjonarju maħsub għall-produtturi esportaturi.

(21) Żewġ produtturi esportaturi mir-Russja ppreżentaw ruħhom, filwaqt li esprimew ir-rieda tagħhom li jipparteċipaw fl-investigazzjoni. Minħabba l-għadd żgħir ta’ produtturi li ppreżentaw ruħhom, il-Kummissjoni qieset li l-kampjunar ma kienx meħtieġ. Iż-żewġ produtturi esportaturi ntalbu jimlew il-kwestjonarju maħsub għall-produtturi esportaturi.

(22) L-ebda produttur mir-RPĊ ma pprovda l-informazzjoni mitluba u qabel li jkun inkluż fil-kampjun. Għalhekk, ma kien hemm l-ebda kooperazzjoni mill-produtturi Ċiniżi u s-sejbiet fir-rigward tal-importazzjonijiet mir-RPĊ isiru abbażi tal-fatti disponibbli skont l-Artikolu 18 tar-Regolament bażiku.

1.6. Tweġibiet għall-kwestjonarju

(23) Kopji tal-kwestjonarji saru disponibbli fuq is-sit web tad-DĠ Kummerċ meta nbeda l-każ.

(24) Waslu tweġibiet għall-kwestjonarju mingħand it-tliet produtturi tal-Unjoni inklużi fil-kampjun u mingħand distributur wieħed fl-Unjoni.

(25) Tweġibiet għall-kwestjonarju waslu wkoll mit-tliet produtturi li kkooperaw fil-Belarussja filwaqt li wieħed biss miż-żewġ produtturi esportaturi Russi li ppreżentaw ruħhom fil-bidu pprovda tweġiba għall-kwestjonarju u kkoopera mal-proċediment.

1.7. Verifika fuq il-post u kontroverifika mill-bogħod

(26) Il-Kummissjoni fittxet u vverifikat l-informazzjoni kollha li qieset meħtieġa għall-investigazzjoni.

(27) Qabel id-dħul fis-seħħ tar-restrizzjonijiet tal-COVID-19, il-Kummissjoni għamlet żjara ta’ verifika fil-bini ta’ Arcelor Mittal Tubular Products fil-Polonja. Matul din iż-żjara ġew ivverifikati l-proċess tal-produzzjoni, il-materja prima użata u l-prodotti sekondarji miksuba.

(28) Għall-verifika tal-informazzjoni u d-data l-oħra kollha meħtieġa, f’konformità mal-Avviż dwar il-konsegwenzi tat-tifqigħa tal-COVID-19 fuq l-investigazzjonijiet anti-dumping u antisussidji (6), saret kontroverifika mill-bogħod permezz ta’ vidjokonferenza mal-kumpaniji li ġejjin: Produtturi tal-Unjoni — Arcelor Mittal Tubular Products, Krakovja, il-Polonja u l-kumpanija relatata Arcelor Mittal Tubular Products, Karvina, ir-Repubblika Ċeka — Celsa Atlantic, S.L., Vitoria-Gasteiz, Spanja — Arvedi Tubi Acciaio S.p.A., Cremona, l-Italja Produtturi esportaturi fir-Russja — PAO Severstal, Cherepovets, il-Federazzjoni Russa

1.8. Proċedura sussegwenti

(29) Fit-2 ta’ Frar 2021, il-Kummissjoni ddivulgat il-fatti u l-kunsiderazzjonijiet essenzjali li abbażi tagħhom kienet beħsiebha żżomm fis-seħħ id-dazji anti-dumping fir-rigward tal-importazzjonijiet mill-pajjiżi kkonċernati. Il-partijiet kollha ngħataw perjodu li fih setgħu jikkummentaw dwar id-divulgazzjoni.

(30) Il-kummenti li għamlu erba’ partijiet interessati ġew ikkunsidrati mill-Kummissjoni u ttieħdu inkunsiderazzjoni, fejn xieraq. Ma waslet l-ebda talba għal smigħ.

2. PRODOTT TAĦT RIEŻAMI U PRODOTT SIMILI

2.1. Prodott taħt rieżami

(31) Il-prodott taħt rieżami huwa l-istess bħal dak fl-investigazzjoni oriġinali u fir-rieżami ta’ skadenza preċedenti, jiġifieri tubi u pajpijiet iwweldjati, tal-ħadid jew tal-azzar bil-karbonju, ta’ wiċċ ċirkolari u ta’ dijametru ta’ barra mhux aktar minn 168,3 mm, ħlief pajp tal-linja ta’ tip użat għal linji tal-pajpijiet għaż-żejt jew għall-gass, kejsing u tubi ta’ tip użat għat-tħaffir għaż-żejt jew għall-gass, tubi ta’ preċiżjoni u tubi u pajpijiet b’fittings magħhom, tajbin għat-twassil ta’ gassijiet jew likwidi għall-użu f’inġenji tal-ajru ċivili, li attwalment jaqgħu taħt il-kodiċijiet NM ex 7306 30 41, ex 7306 30 49, ex 7306 30 72 u ex 7306 30 77 (kodiċijiet TARIC 7306304120, 7306304920, 7306307280 u 7306307780) li joriġinaw mill-Belarussja, mir-Repubblika tal-Poplu taċ-Ċina u mir-Russja (“il-prodott taħt rieżami” jew “WPT”).

(32) Id-WPT jintużaw prinċipalment għat-trasport ta’ gassijiet u likwidi fil-plaming, fit-tisħin, fis-sistemi ta’ ventilazzjoni, eċċ.

2.2. Prodott simili

(33) Kif ġie stabbilit fl-investigazzjoni oriġinali, kif ukoll fir-rieżami ta’ skadenza preċedenti, din l-investigazzjoni ta’ rieżami ta’ skadenza kkonfermat li dawn il-prodotti li ġejjin għandhom l-istess karatteristiċi fiżiċi, kimiċi u tekniċi bażiċi kif ukoll l-istess użi bażiċi: — il-prodott taħt rieżami; — il-prodott manifatturat u mibjugħ fis-suq domestiku tal-pajjiż ikkonċernat; u — l-prodott manifatturat u mibjugħ fl-Unjoni mill-industrija tal-Unjoni.

(34) Għalhekk, dawn il-prodotti huma kkunsidrati bħala prodotti simili skont it-tifsira tal-Artikolu 1(4) tar-Regolament bażiku.

3. PROBABBILTÀ TA’ KONTINWAZZJONI JEW TA’ RIKORRENZA TA’ DUMPING

(35) F’konformità mal-Artikolu 11(2) tar-Regolament bażiku, il-Kummissjoni eżaminat jekk l-iskadenza tal-miżuri fis-seħħ x’aktarx twassalx għal kontinwazzjoni jew għal rikorrenza ta’ dumping mill-Belarussja, mir-RPĊ jew mir-Russja.

3.1. Il-Belarussja

3.1.1. Kontinwazzjoni ta’ dumping tal-importazzjonijiet matul il-perjodu ta’ investigazzjoni tar-rieżami

(36) Kif imsemmi fil-premessa (25), tliet produtturi fil-Belarussja kkooperaw mal-investigazzjoni u pprovdew tweġiba għall-kwestjonarju. Madankollu, l-ebda wieħed mit-tliet produtturi ma rrapporta ammont sinifikanti ta’ bejgħ għall-esportazzjoni lejn l-UE. Fil-fatt, matul il-perjodu ta’ investigazzjoni tar-rieżami, l-importazzjonijiet tal-prodott taħt rieżami mill-Belarussja prattikament sparixxew meta mqabbla mal-perjodu ta’ investigazzjoni tal-investigazzjoni oriġinali (jiġifieri minn Lulju 2006 sa Ġunju 2007). Skont l-istatistika Comext (Eurostat), l-importazzjonijiet ta’ WPT mill-Belarussja ammontaw għal inqas minn 4 tunnellati fil-perjodu ta’ investigazzjoni tar-rieżami, meta mqabbla ma’ aktar minn 29 000 tunnellata matul l-investigazzjoni oriġinali. Matul ir-rieżami ta’ skadenza preċedenti ġie nnotat livell baxx simili ta’ importazzjonijiet.

(37) Fid-dawl tan-nuqqas virtwali ta’ importazzjonijiet tal-prodott taħt rieżami mill-Belarussja, ma setgħet tinħareġ l-ebda konklużjoni dwar il-kontinwazzjoni ta’ dumping lejn l-UE matul il-perjodu ta’ investigazzjoni tar-rieżami. Għalhekk, il-Kummissjoni investigat ukoll il-probabbiltà ta’ rikorrenza ta’ dumping.

3.1.2. Probabbiltà ta’ rikorrenza ta’ dumping f’każ li l-miżuri jiġu revokati

(38) Il-Kummissjoni investigat, f’konformità mal-Artikolu 11(2) tar-Regolament bażiku, il-probabbiltà ta’ rikorrenza ta’ dumping, f’każ li l-miżuri jiġu revokati. L-elementi addizzjonali li jmiss ġew analizzati: il-kapaċità tal-produzzjoni u l-kapaċità ta’ riżerva fil-Belarussja, ir-relazzjoni bejn il-prezzijiet fl-Unjoni u l-Belarussja; ir-relazzjoni bejn il-prezzijiet tal-esportazzjoni lejn pajjiżi terzi u l-prezzijiet fil-Belarussja; ir-relazzjoni bejn il-prezzijiet tal-esportazzjoni lejn pajjiżi terzi u l-livell tal-prezzijiet fl-Unjoni u l-attraenza tas-suq tal-Unjoni.

(a) Valur normali

(39) F’konformità mal-Artikolu 2(7) tar-Regolament bażiku, peress li l-Belarussja mhijiex membru tad-WTO u hija elenkata fl-Anness I tar-Regolament (UE) 2015/755 tal-Parlament Ewropew u tal-Kunsill (7), il-valur normali għandu jiġi ddeterminat abbażi tal-prezz jew tal-valur maħdum f’pajjiż rappreżentattiv xieraq.

(40) Wara l-bidu, il-Kummissjoni fittxet kooperazzjoni tal-inqas ma’ esportatur u produttur wieħed li jinsab f’pajjiż rappreżentattiv potenzjali wieħed. Għal dan il-għan, il-Kummissjoni kkuntattjat lill-awtoritajiet fi tmien pajjiżi magħrufa li jipproduċu l-azzar, jiġifieri l-Messiku, ir-Russja, l-Afrika t’Isfel, il-Korea t’Isfel, it-Tajlandja, it-Turkija, l-Ukrajna u l-Istati Uniti.

(41) Il-Kummissjoni ma rċeviet l-ebda kooperazzjoni mill-pajjiżi msemmija hawn fuq; madankollu, hija rċeviet tweġiba waħda sħiħa għall-kwestjonarju, minn produttur li jinsab fir-Russja, li kien soġġett għall-istess investigazzjoni. Għalhekk, il-Kummissjoni inizjalment qieset lir-Russja bħala għażla xierqa bħala pajjiż rappreżentattiv għall-Belarussja.

(42) F’konformità mal-Artikolu 2(7) tar-Regolament bażiku, il-produtturi kkonċernati magħrufa kollha, u l-awtoritajiet tal-pajjiżi kkonċernati, ġew ikkonsultati dwar l-għażla tal-pajjiż rappreżentattiv. Ma wasal l-ebda kumment mingħand il-partijiet interessati.

(43) Madankollu, wara l-kontroverifika mill-bogħod, il-kooperazzjoni mill-produttur fir-Russja kienet meqjusa bħala insuffiċjenti (ara t-Taqsima 3.3.1 hawn taħt). Skont l-Artikolu 2(7), it-tieni subparagrafu tar-Regolament bażiku, meta jintgħażel pajjiż rappreżentattiv xieraq, għandha titqies kif xieraq “kull informazzjoni kredibbli disponibbli fiż-żmien tal-għażla, u b’mod partikolari, il-kooperazzjoni minn tal-anqas esportatur u produttur wieħed f’dak il-pajjiż”. Fin-nuqqas ta’ kooperazzjoni suffiċjenti minn kwalunkwe produttur tad-WPT Russu, il-Kummissjoni għalhekk iddeċidiet li tinjora lir-Russja bħala pajjiż rappreżentattiv xieraq.

(44) B’konsegwenza ta’ dan, fin-nuqqas ta’ kooperazzjoni minn kwalunkwe produttur ieħor f’pajjiż rappreżentattiv potenzjali, il-valur normali ġie ddeterminat abbażi tal-prezzijiet attwalment imħallsa fl-Unjoni għall-prodott simili, għal kull tip ta’ prodott bażiku fuq bażi ex-works, kif stipulat fl-ewwel subparagrafu tal-Artikolu 2(7) tar-Regolament bażiku. Ġew stabbiliti valuri normali separati għall-prodotti suwed u galvanizzati (8).

(45) Wara d-divulgazzjoni, l-awtoritajiet tal-Belarussja argumentaw li l-Kummissjoni naqset milli turi li għażliet oħra għajr il-prezzijiet effettivament imħallsa fl-Unjoni għall-prodott simili ma kinux possibbli għad-determinazzjoni tal-valur normali. Fil-fehma tagħhom, il-Kummissjoni ma fittxitx b’mod attiv il-kooperazzjoni mill-awtoritajiet ta’ pajjiżi rappreżentattivi potenzjali. Barra minn hekk, l-awtoritajiet Belarussi argumentaw li minflok il-prezzijiet tal-Unjoni l-Kummissjoni missha użat il-valur normali determinat għar-Russja jew, bħala alternattiva, id-data disponibbli tat-Tajlandja użata biex jinħadem il-valur normali għaċ-Ċina, kif deskritt hawn taħt fil-premessa (150).

(46) Fir-rigward tal-ewwel punt il-Kummissjoni tikkonferma li kif spjegat fil-premessi (40) u (41) hawn fuq, hija fittxet b’mod attiv il-kooperazzjoni fi tmien pajjiżi rappreżentattivi potenzjali iżda ma rċeviet xejn. L-ittri mibgħuta mill-Kummissjoni f’dan ir-rigward huma disponibbli fil-fajl miftuħ għall-konsultazzjoni mill-partijiet interessati.

(47) Fir-rigward tat-tieni punt, kif spjegat fil-premessa (43), ir-Russja ntgħażlet proviżorjament bħala pajjiż rappreżentattiv għall-Belarussja. Madankollu, minħabba n-nuqqas ta’ kooperazzjoni suffiċjenti u informazzjoni affidabbli minn tal-inqas produttur esportatur wieħed, il-Kummissjoni ma kellha l-ebda għażla ħlief li tinjora lir-Russja bħala pajjiż rappreżentattiv. Fir-rigward tat-Tajlandja jrid jiġi nnotat li l-għażla ta’ pajjiż rappreżentattiv xieraq għall-Belarussja, skont l-Artikolu 2(7) tar-Regolament bażiku, teħtieġ il-kooperazzjoni ta’ mill-inqas esportatur u produttur wieħed f’dak il-pajjiż. Min-naħa l-oħra, dan mhuwiex rekwiżit għall-kostruzzjoni tal-valur normali għaċ-Ċina skont l-Artikolu 2(6a)(a) tar-Regolament bażiku. Konsegwentement, it-Tajlandja ma kinitx pajjiż rappreżentattiv xieraq għall-Belarussja skont l-Artikolu 2(7) tar-Regolament bażiku.

(48) L-affermazzjoni għaldaqstant ġiet irrifjutata.

(b) Prezz tal-esportazzjoni

(49) Matul il-perjodu ta’ investigazzjoni tar-rieżami, l-ebda wieħed mill-produtturi li kkooperaw fil-Belarussja ma esporta l-prodott taħt rieżami lejn swieq ta’ pajjiżi terzi oħra fi kwantitajiet sinifikanti.

(50) Madankollu, peress li mill-istatistika tal-kummerċ tal-Belarussja dwar l-importazzjonijiet u l-esportazzjonijiet deher li l-prodott taħt rieżami kien fil-fatt esportat mill-Belarussja lejn pajjiżi terzi oħra fi kwantitajiet sinifikanti matul il-perjodu tal-investigazzjoni ta’ rieżami, ġie konkluż li l-ebda produttur li fil-fatt jesporta l-prodott taħt rieżami ma ppreżenta ruħu u kkoopera fl-investigazzjoni.

(51) Għalhekk, il-Kummissjoni infurmat lill-awtoritajiet tal-Belarussja li minħabba n-nuqqas ta’ kooperazzjoni sinifikanti mill-produtturi li fil-fatt esportaw il-prodott taħt rieżami, il-Kummissjoni tista’ tapplika l-Artikolu 18 tar-Regolament bażiku dwar is-sejbiet fir-rigward tal-Belarussja.

(52) Fil-kummenti tagħhom għall-applikazzjoni maħsuba tal-Artikolu 18, l-awtoritajiet Belarussi argumentaw li kien aktar xieraq li tintuża d-data pprovduta mit-tliet produtturi li kkooperaw minflok l-istatistika dwar l-importazzjoni u l-esportazzjoni. Barra minn hekk, huma affermaw u tennew l-affermazzjoni wara d-divulgazzjoni li l-kodiċijiet tas-Sistema Armonizzata (SA) użati għall-valutazzjoni tal-esportazzjonijiet tal-prodott taħt rieżami ma kinux xierqa. Fl-aħħar nett, huma argumentaw li l-Kummissjoni naqset milli tqis ir-riesportazzjonijiet peress li, fil-fehma tagħhom, l-esportazzjonijiet tal-prodott taħt rieżami lejn pajjiżi terzi (jiġifieri r-Russja) ammontaw għal 2 400 tunnellata u kienu jinkludu esportazzjonijiet magħmula minn kumpanija li tixtri l-prodott taħt rieżami fir-Russja, twettaq is-servizz ta’ galvanizzazzjoni u terġa’ tesportah lura.

(53) Fir-rigward tal-ewwel affermazzjoni, il-Kummissjoni ċċarat li hi la kkontestat u lanqas injorat id-data tat-tliet produtturi Belarussi li kkooperaw. It-tliet kumpaniji sempliċiment ma esportawx kwantitajiet sinifikanti tal-prodott taħt rieżami li setgħu jintużaw mill-Kummissjoni biex tivvaluta l-probabbiltà ta’ kontinwazzjoni jew ta’ rikorrenza ta’ dumping.

(54) Fir-rigward tat-tieni affermazzjoni, il-Kummissjoni nnotat li kważi t-totalità tal-esportazzjonijiet Belarussi tal-prodott taħt rieżami saru lejn ir-Russja. Il-Kummissjoni wettqet kontroverifika tal-istatistika dwar l-esportazzjonijiet mill-Belarussja lejn ir-Russja (fil-livell ta’ tmien ċifri tas-SA) mal-importazzjonijiet lejn ir-Russja (fil-livell ta’ 10 ċifri tas-SA) abbażi tal-istatistika tal-Global Trade Atlas (“GTA”) (9). Il-Kummissjoni kkonfermat li l-prodott taħt rieżami jaqa’ fid-deskrizzjoni għall-kodiċijiet fil-livell ta’ tmien ċifri użati għall-esportazzjonijiet Belarussi kif ukoll taħt il-kodiċijiet fil-livell ta’ 10 ċifri użati għall-importazzjonijiet Russi. Fl-aħħar nett, il-Kummissjoni użat iċ-ċifri tal-importazzjonijiet Russi fil-livell ta’ 10 ċifri, peress li pprovdew informazzjoni aktar dettaljata dwar it-tipi differenti ta’ WPT.

(55) Fir-rigward tat-tielet affermazzjoni, il-Kummissjoni nnotat tliet punti: l-ewwel nett, mill-informazzjoni miġbura, l-esportazzjonijiet tal-prodott taħt rieżami mill-Belarussja lejn ir-Russja matul il-perjodu ta’ investigazzjoni tar-rieżami ammontaw għal aktar minn 4 800 tunnellata. It-tieni, il-kwantitajiet tal-esportazzjoni tal-prodott galvanizzat ammontaw għal inqas minn 1 000 tunnellata, skont l-istess sorsi. Fl-aħħar, il-fatt li ma kienx hemm kooperazzjoni mill-produttur riesportatur imsemmi mill-awtoritajiet Belarussi ġġustifika l-valutazzjoni tal-Kummissjoni fuq il-bażi tal-Artikolu 18 tar-Regolament bażiku minħabba n-nuqqas ta’ kooperazzjoni mill-produtturi fil-Belarussja li jesportaw kwantitajiet sinifikanti tal-prodott ikkunsidrat.

(56) Għalhekk, dawn l-affermazzjonijiet ġew irrifjutati.

(57) Konsegwentement, f’konformità mal-Artikolu 18 tar-Regolament bażiku, il-prezz probabbli tal-esportazzjoni ġie stabbilit abbażi tal-fatti disponibbli. B’riżultat ta’ dan, il-prezzijiet tal-bejgħ lil pajjiżi terzi ġew iddeterminati abbażi tal-istatistika dwar l-importazzjonijiet fir-Russja fil-Global Trade Atlas (“GTA”), ir-rapporti tal-Bank Dinji (10) u l-OECD (11).

(58) B’mod aktar speċifiku, il-Kummissjoni identifikat l-akbar importatur ta’ WPT mill-Belarussja matul il-perjodu ta’ investigazzjoni tar-rieżami, jiġifieri r-Russja, li tassorbi 92 % tal-esportazzjonijiet Belarussi tal-prodott taħt rieżami. Il-kwantitajiet esportati lejn pajjiżi terzi oħra minbarra r-Russja kienu negliġibbli u għalhekk tqiesu li mhumiex rappreżentattivi.

(59) Il-valur tal-importazzjoni fir-Russja ġie rrapportat fil-livell CIF. Għalhekk, il-Kummissjoni aġġustat il-prezzijiet rapportati biex tikkalkula l-prezz tal-esportazzjoni fil-livell ex-works billi naqqset il-kost tat-trasport domestiku fil-Belarussja (12). Ġew stabbiliti prezzijiet probabbli tal-esportazzjoni separati għall-prodotti suwed u galvanizzati.

(c) Tqabbil

(60) Il-Kummissjoni qabblet il-valur normali u l-prezzijiet probabbli tal-esportazzjoni lejn ir-Russja fuq bażi ex-works. Minħabba li l-esportazzjonijiet ta’ prodotti galvanizzati saru fi kwantitajiet limitati u wrew xejra inkoerenti fil-prezz, u b’kunsiderazzjoni tal-kummenti tal-awtoritajiet Belarussi dwar ir-riesportazzjonijiet (spjegati hawn fuq fil-premessa (52)), it-tqabbil sar biss għall-prodotti suwed.

(61) It-tqabbil ta’ hawn fuq wera marġni tad-dumping probabbli għall-pajjiż kollu għall-esportazzjonijiet Belarussi lejn ir-Russja, espress bħala perċentwal tal-valur CIF ta’ 8,0 %.

(62) Wara d-divulgazzjoni l-awtoritajiet tal-Belarussja u żewġ produtturi mill-Belarussja argumentaw li l-Kummissjoni tenħtieġ li temenda l-livell tal-miżuri għall-Belarussja minħabba li l-marġini tad-dumping stabbilit fil-proċediment kurrenti huwa sinifikament aktar baxx minn dawk stabbiliti fir-rieżami ta’ skadenza preċedenti u fl-investigazzjoni oriġinali.

(63) Skont id-dispożizzjoni tal-Artikolu 11(2) tar-Regolament bażiku, f’rieżami tal-iskadenza tal-miżuri jistgħu jitħassru jew jinżammu fil-livell stabbilit fl-investigazzjoni oriġinali. Għalhekk, il-Kummissjoni ma tistax tirrevedi l-livell tad-dazji f’rieżami ta’ skadenza.

(64) Din l-affermazzjoni għaldaqstant ġiet irrifjutata.

(65) Barra minn hekk, l-awtoritajiet Belarussi talbu għal divulgazzjoni tal-kalkolu tad-dumping u żmien addizzjonali biex jipprovdu kummenti dwaru.

(66) Il-metodoloġija tal-kalkolu tad-dumping għall-Belarussja hija spjegata hawn fuq fil-premessi (39) sa (61). Wara d-divulgazzjoni, wara t-talba tal-awtoritajiet tal-Belarussja, il-Kummissjoni għamlet disponibbli fil-fajl miftuħ għall-konsultazzjoni l-istatistika li użat għar-Russja biex tiddetermina l-prezz probabbli tal-esportazzjoni mill-Belarussja. Il-partijiet interessati ngħataw tlett ijiem biex jipprovdu kummenti.

(67) Waslu kummenti mill-Awtoritajiet tal-Belarussja fir-rigward (i) tal-oriġini tal-prodott taħt rieżami fl-istatistika, (ii) il-konverżjoni tal-munita u (iii) il-partikolarità tar-rekords statistiċi bejn il-Belarussja u r-Russja.

(68) Fir-rigward tal-ewwel punt, l-awtoritajiet tal-Belarussja argumentaw li wieħed mill-kodiċijiet użati biex jiġu stabbiliti l-importazzjonijiet mill-Belarussja lejn ir-Russja, kif spjegat fil-premessa (54), kien fih prodotti li joriġinaw mhux biss fil-Belarussja iżda wkoll f’pajjiżi oħra.

(69) Il-Kummissjoni ċċarat li l-informazzjoni miġbura matul l-investigazzjoni kkonfermat li l-prodotti importati taħt dak il-kodiċi huma rrappurtati fl-istatistika bħala li joriġinaw fil-Belarussja. Barra minn hekk, ma ngħatat l-ebda evidenza li l-prodotti indikati bħala li joriġinaw fil-Belarus kienu fil-fatt joriġinaw f’xi pajjiż ieħor. L-affermazzjoni għaldaqstant ġiet irrifjutata.

(70) Fir-rigward tat-tieni punt, l-awtoritajiet tal-Belarussja argumentaw li l-Kummissjoni użat l-istatistika tal-importazzjoni tar-Russja f’euro, filwaqt li s-Servizz Doganali Federali tar-Russja jipprovdi l-istatistika f’dollari Amerikani. Għalhekk, fil-fehma tagħhom, il-Kummissjoni kien imissha użat ir-rata tal-kambju tal-ġurnata tal-bejgħ, kif meħtieġ mill-Artikolu 2(10)(j) tar-Regolament bażiku.

(71) L-ewwel nett, id-dispożizzjonijiet tal-Artikolu 2(10)(j) japplikaw għat-tqabbil bejn il-prezzijiet tal-esportazzjoni u l-valur normali fil-preżenza ta’ tranżazzjonijiet ta’ bejgħ reali. Fil-każ preżenti, kif spjegat fil-premessa (57) hawn fuq, il-prezz medju tal-esportazzjoni ġie ddeterminat abbażi tal-istatistika tal-importazzjoni mill-GTA u mhux fuq tranżazzjonijiet ta’ bejgħ reali. It-tieni, ir-rata ta’ konverżjoni użata fil-GTA hija l-medja ta’ kull xahar ikkalkulata mill-medji ta’ kuljum matul dak ix-xahar. Għalhekk, fil-fehma tal-Kummissjoni, dan jippermetti paragun preċiż bejn il-prezz tal-esportazzjoni u l-valur normali. Għaldaqstant, din l-affermazzjoni ma ntlaqgħetx.

(72) Fir-rigward tat-tielet punt, l-awtoritajiet Belarussi argumentaw li r-Repubblika tal-Belarussja u l-Federazzjoni Russa huma t-tnejn membri tal-Unjoni Ekonomika Ewrasjatika (EAEU). Dan kien jinvolvi li l-moviment liberu tal-merkanzija bejn il-membri tal-EAEU jitwettaq mingħajr kontrolli doganali u għalhekk, fil-fehma tagħhom, il-konformità tal-kodiċi doganali ddikjarat mal-merkanzija effettivament esportata mhijiex żgurata.

(73) Il-Kummissjoni ma qablitx ma’ din id-dikjarazzjoni. In-nuqqas ta’ kontrolli doganali ma jneħħix ir-rekwiżiti ta’ rappurtar għal tranżazzjonijiet ta’ importazzjoni u esportazzjoni. Id-deskrizzjoni tal-kodiċijiet doganali użati hija konsistenti mad-definizzjoni tal-prodott taħt rieżami u ma ġiet ipprovduta l-ebda evidenza tal-kuntrarju. Għalhekk din l-affermazzjoni ġiet miċħuda.

3.1.2.1. Il-kapaċità tal-produzzjoni u l-kapaċità ta’ riżerva fil-Belarussja

(74) Il-kapaċità tal-produzzjoni u l-kapaċità ta’ riżerva fil-Belarussja ġew stabbiliti abbażi tal-informazzjoni pprovduta mill-applikant u mid-data pprovduta mit-tliet produtturi Belarussi li kkooperaw.

(75) Skont id-data pprovduta fit-talba, il-kapaċità ta’ produzzjoni żejda tal-prodott taħt rieżami fil-Belarussja tammonta għal madwar 50 000 tunnellata. L-investigazzjoni stabbiliet li t-tliet produtturi li kkooperaw għandhom kapaċità ta’ produzzjoni żejda tal-prodott taħt rieżami ta’ mill-inqas 30 000 tunnellata.

(76) Barra minn hekk, kif stabbilit ukoll fir-rieżami ta’ skadenza preċedenti, il-linji ta’ produzzjoni tal-prodott taħt rieżami jistgħu jintużaw kemm għall-produzzjoni ta’ tubi u pajpijiet iwweldjati kif ukoll għall-produzzjoni ta’ sezzjonijiet vojta (hemm biss pass minuri fil-produzzjoni li jissepara l-produzzjoni taż-żewġ prodotti). Barra minn hekk, anki pajpijiet iwweldjati b’dijametru li jaqbeż il-168,3 mm (“pajpijiet kbar”), li mhumiex ikkonċernati minn dan il-proċediment, jistgħu jiġu prodotti fuq l-istess linji ta’ produzzjoni.

(77) Għalhekk, meta titqies il-possibbiltà li tinbidel it-taħlita tal-prodott, il-kapaċità ta’ riżerva fil-Belarussja hija stmata li hi madwar 50 000 tunnellata għall-produtturi li kkooperaw, jew aktar minn 9 % tal-konsum tal-Unjoni. Barra minn hekk, peress li l-produtturi li kkooperaw jammontaw biss għal 40 % tal-produzzjoni totali fil-Belarussja, u jekk wieħed jassumi l-istess proporzjon ta’ kapaċità ta’ riżerva għall-produtturi li ma kkooperawx, il-kapaċità ta’ riżerva għall-pajjiż kollu tista’ tiġi stmata għal madwar 125 000 tunnellata.

(78) Fuq il-bażi ta’ dan ta’ hawn fuq, il-Kummissjoni kkonkludiet li l-produtturi esportaturi Belarussi għandhom kapaċitajiet ta’ riżerva sinifikanti, li jistgħu jużaw biex jipproduċu WPT għall-esportazzjoni lejn l-Unjoni jekk il-miżuri jitħallew jiskadu.

(79) Wara d-divulgazzjoni, produttur wieħed Belarussu u l-awtoritajiet tal-Belarussja kkontestaw il-kalkolu tal-Kummissjoni tal-kapaċità żejda fil-Belarussja peress li fil-fehma tagħhom din hija sopravalutata b’mod sinifikanti u ma qisitx il-prodotti l-oħra prodotti fl-istess linja ta’ produzzjoni.

(80) Il-Kummissjoni tiċċara li l-istima tal-kapaċità ta’ produzzjoni żejda kienet ibbażata fuq id-data attwali pprovduta mit-tliet produtturi li kkooperaw fit-tweġibiet tagħhom għall-kwestjonarju. Barra minn hekk, kif spjegat fil-premessa (77), il-Kummissjoni qieset il-prodotti l-oħra magħmula fuq l-istess linja ta’ produzzjoni. Barra minn hekk, minħabba l-attraenza tas-suq tal-Unjoni, ġie konkluż li huwa probabbli li l-produtturi Belarussi jbiddlu t-taħlita tal-prodotti tagħhom, u jżidu l-kapaċità tal-produzzjoni tagħhom tal-prodott taħt rieżami, jekk il-miżuri jiskadu.

(81) Għalhekk din l-affermazzjoni ġiet miċħuda.

3.1.2.2. L-attraenza tas-suq tal-Unjoni

(82) Skont id-data tal-GTA, il-produtturi esportaturi Belarussi esportaw lejn it-tielet suq ewlieni tagħhom, ir-Russja, bi prezzijiet, bħala medja, mill-inqas 5 % inqas meta mqabbla mal-prezzijiet medji tal-bejgħ tal-produtturi tal-Unjoni fis-suq tal-Unjoni. B’kunsiderazzjoni ta’ dan il-livell tal-prezzijiet, l-esportazzjoni lejn l-Unjoni hija potenzjalment aktar attraenti għall-esportaturi Belarussi milli l-esportazzjoni lejn kważi l-pajjiżi l-oħra kollha. Barra minn hekk, matul l-PIR, l-esportazzjonijiet lejn ir-Russja ammontaw għal madwar 4 800 tunnellata, inqas minn 10 % tal-kapaċità ta’ riżerva stmata tal-produtturi li kkooperaw fil-Belarussja, u inqas minn 4 % tal-kapaċità ta’ riżerva stmata għall-pajjiż kollu.

(83) Is-suq tal-Unjoni huwa attraenti wkoll għall-produtturi Belarussi fid-dawl tal-prossimità ġeografika u d-daqs tiegħu, b’konsum totali ta’ 541 000 tunnellata.

3.1.2.3. Il-konklużjoni dwar il-probabbiltà ta’ kontinwazzjoni jew ta’ rikorrenza ta’ dumping

(84) Il-Kummissjoni stabbiliet li l-prattiki ta’ dumping komplew fir-rigward tal-esportazzjonijiet Belarussi lejn is-suq ewlieni ta’ pajjiż terz tagħhom (ir-Russja).

(85) Barra minn hekk, il-Kummissjoni sabet evidenza oħra li x’aktarx jerġa’ jseħħ dumping f’każ li l-miżuri jiskadu.

(86) L-attraenza tas-suq tal-Unjoni f’termini tad-daqs u tal-prezzijiet, u l-kapaċità ta’ riżerva sinifikanti li għadha disponibbli fil-Belarussja, indikaw li huwa probabbli li l-esportazzjonijiet Belarussi u l-kapaċità ta’ riżerva jiġu direzzjonati (mill-ġdid) lejn l-Unjoni, f’każ li l-miżuri jitħallew jiskadu.

(87) Konsegwentement, il-Kummissjoni kkonkludiet li kien hemm probabbiltà ta’ rikorrenza ta’ dumping, jekk il-miżuri ma jiġux estiżi.

3.2. Ir-Repubblika tal-Poplu taċ-Ċina

3.2.1. Rimarki preliminari

(88) Matul il-perjodu ta’ investigazzjoni tar-rieżami, l-importazzjonijiet tal-prodott taħt rieżami mir-RPĊ komplew, għalkemm f’livelli ferm aktar baxxi milli fil-perjodu ta’ investigazzjoni tal-investigazzjoni oriġinali (jiġifieri minn Lulju 2006 sa Ġunju 2007). Skont l-istatistika Comext (Eurostat), l-importazzjonijiet ta’ WPT mir-RPĊ ammontaw għal madwar 0,1 % tas-suq tal-Unjoni fil-perjodu ta’ investigazzjoni tar-rieżami, meta mqabbla ma’ sehem mis-suq ta’ 13,8 % matul l-investigazzjoni oriġinali. Matul ir-rieżami ta’ skadenza preċedenti ġie nnotat livell baxx simili ta’ sehem mis-suq (0,03 %). F’termini assoluti, l-importazzjonijiet mir-RPĊ naqsu b’mod drastiku minn kważi 184 887 tunnellata matul l-investigazzjoni oriġinali għal 118-il tunnellata fir-rieżami ta’ skadenza preċedenti u 559 tunnellata fir-rieżami ta’ skadenza attwali.

(89) Kif imsemmi fil-premessa (22), l-ebda wieħed mill-esportaturi/produtturi mir-RPĊ ma kkoopera fl-investigazzjoni. Għaldaqstant, il-produtturi esportaturi naqsu milli jippreżentaw tweġibiet għall-kwestjonarju, inkluża kwalunkwe data dwar il-prezzijiet u l-kostijiet tal-esportazzjoni, il-prezzijiet u l-kostijiet domestiċi, il-konsum tal-inputs fil-proċess tal-produzzjoni, l-ispejjeż ġenerali tal-manifattura, il-kapaċità, il-produzzjoni, l-investimenti, eċċ. Bl-istess mod, il-GOC u l-produtturi esportaturi naqsu milli jindirizzaw l-evidenza fil-fajl tal-każ, inkluż id-“Dokument ta’ Ħidma tal-Persunal tal-Kummissjoni dwar Distorsjonijiet Sinifikanti fl-Ekonomija tar-Repubblika tal-Poplu taċ-Ċina għall-Finijiet tal-Investigazzjonijiet tad-Difiża tal-Kummerċ” (13) (“ir-Rapport”).

(90) Għalhekk, il-Kummissjoni infurmat lill-awtoritajiet tar-RPĊ li minħabba n-nuqqas ta’ kooperazzjoni, il-Kummissjoni tista’ tapplika l-Artikolu 18 tar-Regolament bażiku dwar is-sejbiet fir-rigward tar-RPĊ. Il-Kummissjoni ma rċeviet l-ebda kumment.

(91) Konsegwentement, f’konformità mal-Artikolu 18(1) tar-Regolament bażiku, is-sejbiet fir-rigward tal-probabbiltà ta’ kontinwazzjoni jew ta’ rikorrenza ta’ dumping fir-rigward tar-RPĊ kienu bbażati fuq il-fatti disponibbli, b’mod partikolari l-informazzjoni li tinsab fit-talba għar-rieżami ta’ skadenza u fis-sottomissjonijiet mill-partijiet interessati, flimkien ma’ sorsi oħra ta’ informazzjoni, bħall-istatistika tal-kummerċ dwar l-importazzjonijiet u l-esportazzjonijiet (Eurostat u GTA), data statistika mis-siti web Ċiniżi tal-amministrazzjoni tat-taxxa u tad-dwana (14), rapporti tal-Bank Dinji u tal-OECD, u fornituri indipendenti tal-intelliġenza tal-ipprezzar, tal-aħbarijiet, tad-data, tal-analiżi u tal-konferenzi għall-industrija tal-ħadid u tal-azzar bħal Deloitte (15), Transcustoms (16), Global Trade Alert (17) u Huajing Industry Research Institute (18).

3.2.2. Kontinwazzjoni ta’ dumping tal-importazzjonijiet matul il-perjodu ta’ investigazzjoni tar-rieżami

3.2.2.1. Proċedura għad-determinazzjoni tal-valur normali skont l-Artikolu 2(6a) tar-Regolament bażiku.

(92) Fid-dawl tal-evidenza suffiċjenti disponibbli fil-bidu tal-investigazzjoni li kellha tendenza turi, fir-rigward tar-RPĊ, l-eżistenza ta’ distorsjonijiet sinifikanti skont it-tifsira tal-punt (b) tal-Artikolu 2(6a) tar-Regolament bażiku, il-Kummissjoni bdiet l-investigazzjoni fir-rigward ta’ dan il-pajjiż fuq il-bażi tal-Artikolu 2(6a) tar-Regolament bażiku.

(93) Sabiex tikseb l-informazzjoni li qieset neċessarja għall-investigazzjoni tagħha dwar l-allegati distorsjonijiet sinifikanti, il-Kummissjoni bagħtet kwestjonarju lill-Gvern taċ-Ċina (“GOC”). Barra minn hekk, fil-punt 5.3.2 tan-Notifika ta’ Bidu, il-Kummissjoni stiednet lill-partijiet interessati kollha jressqu l-fehmiet tagħhom, jippreżentaw informazzjoni u jipprovdu evidenza ta’ sostenn fir-rigward tal-applikazzjoni tal-Artikolu 2(6a) tar-Regolament bażiku, fi żmien 37 jum mid-data tal-pubblikazzjoni tan-Notifika ta’ Bidu f’Il-Ġurnal Uffiċjali tal-Unjoni Ewropea. Ma waslet l-ebda tweġiba għall-kwestjonarju mill-GOC u ma waslet l-ebda sottomissjoni dwar l-applikazzjoni tal-Artikolu 2(6a) tar-Regolament bażiku qabel l-iskadenza.

(94) Fil-punt 5.3.2 tan-Notifika ta’ Bidu, il-Kummissjoni speċifikat ukoll li, fid-dawl tal-evidenza disponibbli, għażlet proviżorjament lill-Messiku bħala pajjiż rappreżentattiv xieraq skont l-Artikolu 2(6a)(a) tar-Regolament bażiku bil-għan li tiddetermina l-valur normali abbażi ta’ prezzijiet jew ta’ parametri referenzjarji mingħajr distorsjoni. Il-Kummissjoni qalet ukoll li kienet se teżamina pajjiżi rappreżentattivi oħra li setgħu jkunu xierqa f’konformità mal-kriterji stabbiliti fl-ewwel inċiż 2(6a)(a) tar-Regolament bażiku.

(95) Fil-11 ta’ Mejju 2020, il-Kummissjoni infurmat b’nota (“l-Ewwel Nota”) lill-partijiet interessati dwar is-sorsi rilevanti li kien beħsiebha tuża biex tiddetermina l-valur normali. F’dik in-nota, il-Kummissjoni pprovdiet lista tal-fatturi kollha ta’ produzzjoni, bħall-materja prima, il-manodopera u l-enerġija li jistgħu jintużaw fil-produzzjoni tal-prodott taħt rieżami. Barra minn hekk, abbażi tal-kriterji li jiggwidaw l-għażla tal-prezzijiet jew tal-parametri referenzjarji mingħajr distorsjoni, il-Kummissjoni identifikat xi pajjiżi rappreżentattivi possibbli (jiġifieri l-Brażil, il-Malasja, il-Messiku, it-Tajlandja u t-Turkija). Il-Kummissjoni ma rċeviet l-ebda kumment dwar l-Ewwel Nota.

(96) Fl-4 ta’ Ġunju 2020, il-Kummissjoni infurmat permezz tat-tieni nota (“it-Tieni Nota”) dwar is-sorsi rilevanti li kien beħsiebha tuża biex tiddetermina l-valur normali, bit-Tajlandja bħala l-pajjiż rappreżentattiv (19). Hija infurmat ukoll lill-partijiet interessati li kienet se tistabbilixxi l-kostijiet tal-bejgħ, ġenerali u amminsitrattivi (“SG&A”) u l-profitt abbażi tal-informazzjoni disponibbli mill-produtturi fil-pajjiż rappreżentattiv - Pacific Pipe Co., Ltd. u Asia Metal Co., Ltd.. Ma wasal l-ebda kumment dwar it-Tieni Nota.

3.2.2.2. Valur normali

(97) Skont l-Artikolu 2(1) tar-Regolament bażiku, “il-valur normali għandu normalment ikun ibbażat fuq il-prezzijiet imħallsa jew pagabbli, fil-kors ordinarju tal-kummerċ, minn klijenti indipendenti fil-pajjiż esportatur”.

(98) Madankollu, skont l-Artikolu 2(6a)(a) tar-Regolament bażiku, “[f]il-każ li jiġi determinat […] li mhuwiex xieraq li jintużaw prezzijiet u kostijiet domestiċi fil-pajjiż esportatur minħabba l-eżistenza f’dak il-pajjiż ta’ distorsjonijiet sinifikanti fis-sens tal-punt (b), il-valur normali għandu jiġi kkalkolat esklużivament abbażi tal-kostijiet tal-produzzjoni u tal-bejgħ li jirriflettu prezzijiet jew valuri ta’ riferiment mingħajr distorsjoni”, u “għandu jinkludi ammont raġonevoli u mingħajr distorsjoni għal kostijiet amministrattivi, tal-bejgħ u ġenerali u għal profitti” (“kostijiet amministrattivi, tal-bejgħ u ġenerali” minn hawn ’il quddiem jissejħu “SG&A”).

(99) Kif spjegat aktar fid-dettall hawn taħt, fl-investigazzjoni preżenti l-Kummissjoni kkonkludiet li, abbażi tal-evidenza disponibbli, u fid-dawl tan-nuqqas ta’ kooperazzjoni tal-GOC u tal-produtturi esportaturi, l-applikazzjoni tal-Artikolu 2(6a) tar-Regolament bażiku kienet xierqa.

(a) L-eżistenza ta’ distorsjonijiet sinifikanti

(1) Introduzzjoni

(100) L-Artikolu 2(6a)(b) tar-Regolament bażiku jiddefinixxi “distorsjonijiet sinifikanti huma dawk id-distorsjonijiet li jseħħu meta prezzijiet jew kostijiet irrappurtati, inklużi l-kostijiet ta’ materji primi u ta’ enerġija, ma jkunux ir-riżultat ta’ forzi tas-suq ħieles għax ikunu affettwati minn intervent sostanzjali tal-gvern. Meta tkun valutata l-eżistenza ta’ distorsjonijiet sinifikanti għandha tingħata attenzjoni, fost oħrajn, lill-impatt potenzjali ta’ element wieħed jew aktar minn dawn li ġejjin: — is-suq inkwistjoni huwa servut f’miżura sinifikanti minn intrapriżi li joperaw taħt is-sjieda, kontroll jew superviżjoni politika jew gwida tal-awtoritajiet tal-pajjiż esportatur; — il-preżenza tal-istat f’ditti li jippermettu lill-istat jinterferixxi fir-rigward tal-prezzijiet jew kostijiet; — politiki jew miżuri pubbliċi li jiddiskriminaw favur fornituri domestiċi jew li b’mod ieħor jinfluwenzaw il-forzi tas-suq ħieles; — in-nuqqas, l-applikazzjoni diskriminatorja jew l-infurzar inadegwat tal-liġijiet dwar il-falliment, tal-liġijiet dwar il-kumpaniji jew tal-liġijiet li jikkonċernaw il-proprjetà; — il-kostijiet tal-pagi soġġetti għal distorsjoni; — l-aċċess għall-finanzi mogħtija minn istituzzjonijiet li jimplimentaw objettivi ta’ ordni pubbliku jew li b’xi mod ieħor ma jaġixxux indipendentement mill-Istat”.

(101) Skont l-Artikolu 2(6a)(b) tar-Regolament bażiku, il-valutazzjoni tal-eżistenza ta’ distorsjonijiet sinifikanti fis-sens tal-Artikolu 2(6a)(a) għandha tqis, fost l-oħrajn, il-lista mhux eżawrjenti ta’ elementi fid-dispożizzjoni ta’ qabel. Skont l-Artikolu 2(6a)(b) tar-Regolament bażiku, fil-valutazzjoni tal-eżistenza ta’ distorsjonijiet sinifikanti, jenħtieġ li jitqiesu l-impatt potenzjali ta’ wieħed jew aktar minn dawn l-elementi fuq il-prezzijiet u l-kostijiet fil-pajjiż esportatur tal-prodott ikkonċernat. Fil-fatt, billi dik il-lista mhijiex kumulattiva, ma hemmx bżonn li jitqiesu l-elementi kollha biex ikun hemm sejba ta’ distorsjonijiet sinifikanti. Barra minn hekk, l-istess ċirkostanzi fattwali jistgħu jintużaw biex juru l-eżistenza ta’ element wieħed jew aktar tal-lista. Madankollu, kwalunkwe konklużjoni dwar distorsjonijiet sinifikanti fis-sens tal-Artikolu 2(6a)(a) trid issir fuq il-bażi tal-evidenza kollha disponibbli. Il-valutazzjoni kumplessiva dwar l-eżistenza ta’ distorsjonijiet tista’ tqis ukoll il-kuntest ġenerali u s-sitwazzjoni fil-pajjiż esportatur, b’mod partikolari fejn l-elementi fundamentali tal-istruttura ekonomika u amministrattiva tal-pajjiż esportatur jipprovdu lill-gvern b’setgħat sostanzjali biex jintervjeni fl-ekonomija b’tali mod li l-prezzijiet u l-kostijiet ma jkunux ir-riżultat tal-iżvilupp ħieles tal-forzi tas-suq.

(102) L-Artikolu 2(6a)(c) tar-Regolament bażiku jistabbilixxi li “[f]ejn il-Kummissjoni jkollha indikazzjonijiet fondati sew tal-eżistenza potenzjali ta’ distorsjonijiet sinifikanti kif imsemmija fil-punt (b) f’ċertu pajjiż jew f’ċertu settur f’dak il-pajjiż, u fejn ikun xieraq għall-applikazzjoni effettiva ta’ dan ir-Regolament, il-Kummissjoni għandha tipproduċi, tippubblika u taġġorna regolarment rapport li jiddeskrivi ċ-ċirkostanzi tas-suq imsemmija fil-punt (b) f’dak il-pajjiż jew settur”.

(103) Skont din id-dispożizzjoni, il-Kummissjoni ħarġet rapport tal-pajjiż (20) dwar ir-RPĊ, li juri l-eżistenza ta’ intervent sostanzjali tal-gvern f’ħafna livelli tal-ekonomija, inklużi distorsjonijiet speċifiċi f’bosta fatturi ewlenin ta’ produzzjoni (bħall-art, l-enerġija, il-kapital, il-materja prima u l-manodopera) kif ukoll f’setturi speċifiċi (bħall-azzar u l-kimika). Il-partijiet interessati kienu mistiedna jirribattu, jikkummentaw jew jissupplimentaw l-evidenza inkluża fil-fajl tal-investigazzjoni fi żmien it-tnedija. Ir-Rapport tqiegħed fil-fajl tal-investigazzjoni fl-istadju tat-tnedija.

(104) It-talba pprovdiet ukoll evidenza addizzjonali dwar l-eżistenza ta’ distorsjonijiet sinifikanti skont it-tifsira tal-Artikolu 2(6a)(b) imsemmija aktar ’il fuq, li tikkomplementa r-Rapport.

(105) B’mod partikolari, l-applikant irrefera għal prattiki li jaffettwaw il-kostijiet u l-prezzijiet fis-settur tad-WPT u fis-settur tal-azzar (kojls tal-azzar illaminati bis-sħana huma l-input ewlieni fil-produzzjoni tad-WPT): — mill-akbar ħames produtturi Ċiniżi tal-azzar, erbgħa huma intrapriżi tal-istat (“SOEs”) u bħala tali dawk il-kumpaniji joperaw taħt is-sjieda, il-kontroll, u s-superviżjoni tal-politika tal-GOC; — il-kostijiet tal-materja prima u tal-enerġija fir-RPĊ mhumiex ir-riżultat ta’ forzi tas-suq ħieles peress li huma affettwati minn interventi sostanzjali tal-gvern, kif ġie kkonfermat ukoll f’investigazzjoni antisussidji riċenti dwar prodotti ċatti llaminati bis-sħana; (21) — il-produtturi tal-azzar illaminati bis-sħana jibbenefikaw minn self preferenzjali li jikkostitwixxi sussidji, li ġie kkonfermat ukoll mill-proċedura antisussidji msemmija hawn fuq.

(106) Kif speċifikat fil-premessa (93), il-GOC ma pprovda l-ebda tweġiba għall-kwestjonarju li rċieva. Kif imsemmi fil-premessi (22) u (89), ma kien hemm l-ebda kooperazzjoni mill-produtturi esportaturi u l-produtturi esportaturi lanqas ma pprovdew evidenza li ssostni jew tirribatti l-evidenza eżistenti fil-fajl tal-każ, inkluż ir-Rapport, u l-evidenza addizzjonali pprovduta mill-applikant, dwar l-eżistenza ta’ distorsjonijiet sinifikanti u/jew dwar l-adegwatezza tal-applikazzjoni tal-Artikolu 2(6a) tar-Regolament bażiku fil-każ inkwistjoni.

(107) Il-Kummissjoni eżaminat jekk kienx xieraq li jintużaw il-prezzijiet u l-kostijiet domestiċi fir-RPĊ, minħabba l-eżistenza ta’ distorsjonijiet sinifikanti fis-sens tal-punt (b) tal-Artikolu 2(6a) tar-Regolament bażiku. Il-Kummissjoni għamlet dan abbażi tal-evidenza disponibbli fil-fajl, inkluża l-evidenza li hemm fir-Rapport, li tistrieħ fuq sorsi disponibbli għall-pubbliku. Dik l-analiżi kopriet l-eżaminazzjoni tal-interventi sostanzjali tal-gvern fl-ekonomija tar-RPĊ inġenerali, iżda anki s-sitwazzjoni speċifika tas-suq fis-settur rilevanti, inkluż il-prodott taħt rieżami.

(2) Distorsjonijiet sinifikanti li affettwaw il-prezzijiet u l-kostijiet domestiċi fir-RPĊ

(108) Is-sistema ekonomika Ċiniża hija bbażata fuq il-kunċett ta’ “ekonomija tas-suq soċjalista”. Dak il-kunċett huwa minqux fil-Kostituzzjoni Ċiniża u jiddetermina l-governanza ekonomika tar-RPĊ. Il-prinċipju ewlieni huwa s-“sjieda pubblika soċjalista tal-mezzi ta’ produzzjoni, jiġifieri s-sjieda min-nies kollha u s-sjieda kollettiva mill-persuni li jaħdmu”. L-ekonomija tal-Istat hija “l-forza mexxejja tal-ekonomija nazzjonali” u l-Istat għandu l-mandat “li jiżgura l-konsolidazzjoni u t-tkabbir tagħha” (22). Konsegwentement, l-istruttura ġenerali tal-ekonomija Ċiniża mhux biss tippermetti interventi sostanzjali tal-gvern fl-ekonomija, iżda dawn l-interventi huma obbligatorji b’mod espliċitu. Il-kunċett ta’ supremazija tas-sjieda pubblika fuq is-sjieda privata huwa mifrux fis-sistema legali sħiħa u huwa enfasizzat bħala prinċipju ġenerali fil-partijiet fundamentali kollha tal-leġiżlazzjoni. Il-liġi Ċiniża fil-qasam tal-proprjetà hija eżempju ċarissimu: din tirreferi għall-istadju primarju tas-soċjaliżmu u tafda lill-Istat bil-ħarsien tas-sistema ekonomika bażika li skontha s-sjieda pubblika għandha rwol dominanti. Forom oħra ta’ sjieda huma tollerati, fejn il-liġi tippermettilhom jiżviluppaw spalla ma’ spalla mas-sjieda tal-Istat (23).

(109) Barra minn hekk, skont il-liġi Ċiniża, l-ekonomija tas-suq soċjalista hija żviluppata taħt it-tmexxija tal-Partit Komunista Ċiniż (Chinese Communist Party, “CCP”). L-istrutturi tal-Istat Ċiniż u tas-CCP huma marbutin ma’ xulxin f’kull livell (legali, istituzzjonali, personali), u jiffurmaw sovrastruttura li fiha mhumiex distinti r-rwoli tas-CCP u tal-Istat. Wara emenda tal-Kostituzzjoni Ċiniża f’Marzu 2018, ir-rwol ewlieni tas-CCP ingħata prominenza saħansitra akbar billi ġie affermat mill-ġdid fit-test tal-Artikolu 1 tal-Kostituzzjoni. Wara l-ewwel sentenza diġà eżistenti tad-dispożizzjoni: “is-sistema soċjalista hija s-sistema bażika tar-Repubblika Popolari taċ-Ċina”, iddaħħlet it-tieni sentenza ġdida li taqra: “[i]l-karatteristika li tiddefinixxi s-soċjaliżmu b’karatteristiċi Ċiniżi hija t-tmexxija tal-Partit Komunista taċ-Ċina.” (24) Dan juri l-kontroll mhux iddubitat u dejjem jikber tas-CCP fuq is-sistema ekonomika tar-RPĊ. Din it-tmexxija u dan il-kontroll huma inerenti għas-sistema Ċiniża u jmorru ferm lil hinn mis-sitwazzjoni abitwali fil-pajjiżi l-oħrajn fejn il-gvernijiet jeżerċitaw kontroll makroekonomiku ġenerali li fih joperaw il-forzi tas-suq ħieles.

(110) L-Istat Ċiniż iħaddem politika ekonomika intervenzjonista biex jilħaq għanijietu, li jikkoinċidu mal-aġenda politika stabbilita mis-CCP minflok ma jkunu jirriflettu l-kundizzjonijiet ekonomiċi prevalenti f’suq ħieles (25). Huma bosta l-għodod ekonomiċi intervenzjonali użati mill-awtoritajiet Ċiniżi, u fosthom hemm is-sistema tal-ippjanar industrijali, is-sistema finanzjarja, kif ukoll il-livell tal-ambjent regolatorju.

(111) L-ewwel nett, fil-livell tal-kontroll amministrattiv ġenerali, id-direzzjoni tal-ekonomija Ċiniża hija rregolata minn sistema kumplessa ta’ ppjanar industrijali li jaffettwa l-attivitajiet ekonomiċi kollha fil-pajjiż. It-totalità ta’ dawn il-pjanijiet tkopri matriċi komprensiva u kumplessa ta’ setturi u politiki trażversali u hija preżenti fil-livelli kollha tal-gvern. Il-pjanijiet fil-livell provinċjali huma dettaljati filwaqt li l-pjanijiet nazzjonali jistabbilixxu miri usa’. Il-pjanijiet jispeċifikaw ukoll il-mezzi biex jiġu sostnuti l-industriji/is-setturi rilevanti kif ukoll il-perjodi ta’ żmien li fihom iridu jintlaħqu l-objettivi. Xi pjanijiet xorta waħda jinkludu miri espliċiti tal-produzzjoni, li kienet karatteristika regolari fiċ-ċikli tal-ippjanar preċedenti. Skont il-pjanijiet, qegħdin jiġu identifikati s-setturi u/jew proġetti industrijali individwali bħala prijoritajiet (pożittivi jew negattivi) f’konformità mal-prijoritajiet tal-gvern, u qegħdin jiġu attribwiti lilhom għanijiet ta’ żvilupp speċifiċi (titjib industrijali, espansjoni internazzjonali, eċċ.). L-operaturi ekonomiċi, kemm jekk privati kif ukoll dawk tal-Istat, effettivament iridu jaġġustaw l-attivitajiet kummerċjali tagħhom skont ir-realtajiet imposti mis-sistema tal-ippjanar. Dan mhuwiex biss minħabba n-natura vinkolanti tal-pjanijiet iżda anki minħabba l-fatt li l-awtoritajiet Ċiniżi rilevanti fil-livelli kollha tal-gvern jaderixxu mas-sistema ta’ pjanijiet u jużaw is-setgħat mogħtija lilhom skont kif ikun meħtieġ, u b’hekk jisfurzaw lill-operaturi ekonomiċi jikkonformaw mal-prijoritajiet stabbiliti fil-pjanijiet (ara wkoll it-Taqsima 3.2.2.2(a)(5) hawn taħt) (26).

(112) It-tieni nett, fil-livell tal-allokazzjoni tar-riżorsi finanzjarji, is-sistema finanzjarja tar-RPĊ hija ddominata mill-banek kummerċjali tal-Istat. Dawk il-banek, meta jkunu qed jistabbilixxu u jimplimentaw il-politika tas-self tagħhom għandhom jallinjaw lilhom infushom mal-objettivi tal-politika industrijali tal-gvern minflok ma jivvalutaw qabel kollox il-merti ekonomiċi ta’ proġett partikolari (ara wkoll it-taqsima 3.2.2.2(a)(8) hawn taħt) (27). L-istess japplika għall-komponenti l-oħrajn tas-sistema finanzjarja Ċiniża, bħas-swieq tal-istokks, is-swieq tal-bonds, is-swieq tal-ekwità privata, eċċ. Barra minn hekk, dawn il-partijiet tas-settur finanzjarju, għajr is-settur bankarju, huma istituzzjonalment u operazzjonalment stabbiliti b’mod li mhumiex xprunati biex itejbu l-funzjonament effiċjenti tas-swieq finanzjarji iżda biex jiżguraw il-kontroll u jippermettu l-intervent mill-Istat u mis-CCP (28).

(113) It-tielet nett, fil-livell tal-ambjent regolatorju, l-interventi mill-Istat fl-ekonomija jieħdu għadd ta’ forom. Pereżempju, ir-regoli tal-akkwist pubbliku jintużaw regolarment sabiex jintlaħqu għanijiet ta’ politika differenti mill-effiċjenza ekonomika, u b’hekk idgħajfu l-prinċipji bbażati fuq is-suq fil-qasam. Il-leġiżlazzjoni applikabbli tipprevedi b’mod speċifiku li l-akkwist pubbliku jenħtieġ jitwettaq sabiex jiġi ffaċilitat l-ilħuq tal-għanijiet imfassla mill-politiki tal-Istat. Madankollu, in-natura ta’ dawn l-għanijiet għadha mhijiex iddefinita, u għalhekk tħalli marġni ta’ apprezzament wiesa’ għall-korpi li jieħdu d-deċiżjonijiet (29). B’mod simili, fil-qasam tal-investiment, il-GOC iżomm kontroll u influwenza sinifikanti fuq id-destinazzjoni u d-daqs kemm tal-investiment tal-Istat kif ukoll ta’ dak privat. L-iskrinjar tal-investiment, kif ukoll diversi inċentivi, restrizzjonijiet, u projbizzjonijiet relatati mal-investiment jintużaw mill-awtoritajiet bħala għodda importanti biex jiġu appoġġjati għanijiet ta’ politika industrijali, bħaż-żamma tal-kontroll tal-Istat fuq setturi ewlenin jew it-tisħiħ tal-industrija domestika (30).

(114) Fil-qosor, il-mudell ekonomiku Ċiniż huwa bbażat fuq ċerti assjomi bażiċi, li jipprovdu għal diversi interventi mill-gvern u jħeġġuhom. Dawn l-interventi sostanzjali tal-gvern jinsabu f’kunflitt mal-azzjoni libera tal-forzi tas-suq, li jirriżulta f’distorsjoni tal-allokazzjoni effettiva tar-riżorsi f’konformità mal-prinċipji tas-suq (31).

(3) Distorsjonijiet sinifikanti skont l-ewwel inċiż tal-Artikolu 2(6a)(b) tar-Regolament bażiku: is-suq inkwistjoni li huwa servut f’miżura sinifikanti minn intrapriżi li joperaw taħt is-sjieda, kontroll jew superviżjoni politika jew gwida tal-awtoritajiet tal-pajjiż esportatur

(115) Fir-RPĊ, l-intrapriżi li joperaw taħt is-sjieda, il-kontroll u/jew is-superviżjoni politika jew il-gwida tal-Istat jirrappreżentaw parti essenzjali mill-ekonomija.

(116) Il-GOC u s-CCP għandhom strutturi li jiżguraw li jibqa’ jkollhom influwenza fuq l-intrapriżi, u b’mod partikolari fuq l-intrapriżi tal-Istat (state-owned enterprises, SOEs). L-Istat (u f’ħafna aspetti anki s-CCP) mhux biss jifformula u jissorvelja b’mod attiv l-implimentazzjoni tal-politiki ekonomiċi ġenerali mill-SOEs individwali, iżda jeżerċita wkoll id-drittijiet tiegħu li jipparteċipa fit-teħid ta’ deċiżjonijiet operazzjonali fl-SOEs. Tipikament, dan isir permezz tar-rotazzjoni ta’ uffiċjali tal-partit (cadres) bejn l-awtoritajiet tal-gvern u l-SOEs, permezz tal-preżenza ta’ membri tal-partit fuq il-korpi eżekuttivi tal-SOEs u ta’ ċelloli tal-partit fil-kumpaniji (ara wkoll it-Taqsima 3.2.2.2(a)(4)), kif ukoll permezz tat-tfassil tal-istruttura korporattiva tas-settur tal-SOEs (32). Inkambju, l-SOEs igawdu minn status partikolari fl-ekonomija Ċiniża, li jinvolvi għadd ta’ benefiċċji ekonomiċi, b’mod partikolari ħelsien mill-kompetizzjoni u aċċess preferenzjali għal inputs rilevanti, inklużi l-finanzi (33). L-elementi li jindikaw l-eżistenza ta’ kontroll mill-gvern fuq l-intrapriżi fis-settur tad-WPT huma żviluppati aktar fit-Taqsima 3.2.2.2(a)(4) hawn taħt.

(117) Speċifikament fis-settur tal-azzar, li huwa l-materja prima ewlenija għall-produzzjoni tad-WPT, għad hemm grad sostanzjali ta’ sjieda mill-GOC. Filwaqt li l-qasma nominali bejn l-għadd ta’ SOEs u kumpaniji privati hija stmata li hija kważi ugwali, erbgħa mill-ħames produtturi tal-azzar Ċiniżi kklassifikati mal-akbar 10 produtturi tal-azzar fid-dinja huma SOEs (34). Fl-istess ħin, filwaqt li fl-2016, l-aqwa għaxar produtturi kienu jirrappreżentaw biss madwar 36 % tal-produzzjoni totali tal-industrija, il-GOC stabbilixxa l-mira fl-istess sena li jikkonsolida bejn 60 % u 70 % tal-produzzjoni tal-azzar f’madwar għaxar intrapriżi fuq skala kbira sal-2025 (35). Din l-intenzjoni ġiet ripetuta mill-GOC f’April 2019, meta ħabbar il-ħruġ ta’ linji gwida dwar il-konsolidazzjoni tal-industrija tal-azzar (36). Tali konsolidazzjoni tista’ tinvolvi fużjonijiet furzati ta’ kumpaniji privati profittabbli ma’ SOEs bi prestazzjoni baxxa (37).

(118) Kif spjegat hawn fuq, hemm sehem kbir ta’ SOE fis-settur tal-azzar, li huwa l-fornitur ewlieni tal-materja prima għall-produzzjoni tad-WPT. Peress li ma kien hemm l-ebda kooperazzjoni mill-esportaturi Ċiniżi tad-WPT, il-proporzjon eżatt tal-produtturi privati u tal-Istat tad-WPT ma setax jiġi ddeterminat. Tabilħaqq, l-investigazzjoni żvelat li kemm l-intrapriżi pubbliċi kif ukoll privati fis-settur tal-WPT huma soġġetti għal superviżjoni u gwida tal-politika kif stabbilit fit-Taqsima 3.2.2.2(a)(5) hawn taħt.

(4) Distorsjonijiet sinifikanti skont it-tieni inċiż tal-Artikolu 2(6a)(b) tar-Regolament bażiku: Il-preżenza tal-istat f’ditti li jippermettu lill-istat jinterferixxi fir-rigward tal-prezzijiet jew tal-kostijiet

(119) Minbarra li jeżerċita kontroll fuq l-ekonomija permezz tas-sjieda ta’ SOEs u għodod oħrajn, il-GOC jinsab f’pożizzjoni li jinterferixxi fil-prezzijiet u l-kostijiet permezz tal-preżenza tal-Istat fid-ditti. Filwaqt li d-dritt għall-ħatra u t-tneħħija ta’ membri kruċjali tal-maniġment fl-SOEs mill-awtoritajiet rilevanti tal-Istat, kif previst fil-leġiżlazzjoni Ċiniża, jista’ jitqies li jirrifletti d-drittijiet ta’ sjieda korrispondenti, (38) iċ-ċelloli tas-CCP fl-intrapriżi, kemm dawk tal-Istat kif ukoll dawk privati, jirrappreżentaw mezz importanti ieħor li permezz tiegħu l-Istat jista’ jinterferixxi fid-deċiżjonijiet tan-negozju. Skont il-liġi tal-kumpaniji tar-RPĊ, f’kull kumpanija għandha tiġi stabbilita organizzazzjoni tas-CCP (li jkollha mill-anqas tliet membri tas-CCP kif speċifikat fil-Kostituzzjoni tas-CCP (39)) u l-kumpanija għandha tipprovdi l-kundizzjonijiet meħtieġa għall-attivitajiet tal-organizzazzjoni tal-partit. Fil-passat, jidher li dan ir-rekwiżit mhux dejjem ġie segwit jew mhux dejjem ġie infurzat b’mod strett. Madankollu, minn tal-inqas l-2016, is-CCP saħħaħ il-pretensjonijiet tiegħu ta’ kontroll fuq id-deċiżjonijiet kummerċjali fl-SOEs bħala kwistjoni ta’ prinċipju politiku. Huwa rrapportat ukoll li s-CCP jeżerċita pressjoni fuq kumpaniji privati biex jipprijoritizzaw il-“patrijottiżmu” u biex jikkonformaw mad-dixxiplina tal-partit (40). Fl-2017, ġie rrapportat li kienu jeżistu ċelloli tal-partiti f’madwar 70 % ta’ madwar 1,86 miljun kumpanija bi sjieda privata, li rriżulta fi pressjoni dejjem akbar biex l-organizzazzjonijiet tas-CCP ikollhom l-aħħar kelma fuq id-deċiżjonijiet kummerċjali fil-kumpaniji rispettivi tagħhom (41). Dawn ir-regoli għandhom applikazzjoni ġenerali fl-ekonomija Ċiniża kollha, fost is-setturi kollha, inkluż għall-produtturi tal-WPT u għall-fornituri tal-inputs tagħhom.

(120) Ħafna produtturi tad-WPT jenfasizzaw b’mod espliċitu l-attivitajiet ta’ bini tal-partit fuq is-siti web tagħhom, għandhom membri tal-partit fil-maniġment tal-kumpanija u jissottolinjaw l-affiljazzjoni tagħhom mas-CCP. L-investigazzjoni żvelat attivitajiet ta’ bini tal-partit f’għadd ta’ produtturi tad-WPT, inklużi Jinghua Steel Pipe Group, Kingland Group u Jiangsu Guoqiang Zinc-plating Industrial Co. Ltd. Evidenza għal produttur wieħed tal-prodott taħt rieżami wriet li tali attivitajiet kienu jikkonsistu, inter alia, fil-parteċipazzjoni tal-membri tas-CCPs biex jiddiskutu s-sitwazzjoni, il-mudell tan-negozju u l-istrateġija ta’ żvilupp ta’ kumpanija, il-faċilitazzjoni tar-reklutaġġ tal-membri tal-partijiet; lekċers, simpożji u attivitajiet edukattivi oħra dwar is-suġġett tas-CCP, filosofija komunista eċċ.; avvenimenti formali relatati mal-attivitajiet tas-CCP; eċċ. Barra minn hekk, matul l-investigazzjoni, il-Kummissjoni stabbiliet konnessjonijiet personali mas-CCP, bħall-membri tas-CCP fost il-maniġment superjuri jew il-membri tal-bord tad-diretturi f’għadd ta’ kumpaniji li jimmanifatturaw WPT, inkluż Jinghua Steel Pipe Group, Kingland Group, Fubo Group, Weifang East Steel Pipe Co. Ltd u Huludao City Steel Pipe Industrial Co. Ltd.

(121) Fis-settur tal-azzar, li huwa l-materja prima ewlenija għall-produzzjoni tad-WPT, ħafna mill-akbar produtturi huma proprjetà tal-Istat. Xi wħud huma msemmija speċifikament fil-“Pjan għall-Aġġustament u t-Titjib tal-Industrija tal-Azzar għas-snin 2016-2020” (42). Pereżempju, Shanxi Taiyuan Iron & Steel Co. Ltd. (“TISCO”), proprjetà tal-Istat Ċiniż, issemmi fuq is-sit web tagħha li hija “kumpanija kbira tal-ħadid u tal-azzar”, li “żviluppat f’kumpless tal-ħadid u tal-azzar fuq skala kbira b’mod straordinarju, li huwa integrat man-negozju tal-estrazzjoni tal-ħadid, il-produzzjoni, l-ipproċessar, il-forniment u n-negozjar tal-ħadid u tal-azzar” (43). Baosteel hija intrapriża ewlenija oħra Ċiniża tal-Istat li hija involuta fil-manifattura tal-azzar u hija parti minn China Baowu Steel Group Co. Ltd. (preċedentement Baosteel Group and Wuhan Iron & Steel) li ġiet ikkonsolidata reċentement. (44)

(122) Il-preżenza u l-intervent tal-Istat fis-swieq finanzjarji (ara wkoll it-Taqsima 3.2.2.2(a)(7) hawn taħt) kif ukoll fil-provvista ta’ materja prima u ta’ inputs għandhom effett ta’ distorsjoni addizzjonali fuq is-suq (45). Għalhekk, il-preżenza tal-Istat fid-ditti, inkluż fl-SOEs, fis-settur tal-azzar u f’setturi oħra (bħas-settur finanzjarji u dak tal-inputs) tippermetti lill-GOC jinterferixxi f’dak li għandu x’jaqsam mal-prezzijiet u mal-kostijiet.

(5) Distorsjonijiet sinifikanti skont it-tielet inċiż tal-Artikolu 2(6a)(b) tar-Regolament bażiku: politiki jew miżuri pubbliċi li jiddiskriminaw favur fornituri domestiċi jew li b’xi mod ieħor jinfluwenzaw il-forzi tas-suq ħieles

(123) Id-direzzjoni tal-ekonomija Ċiniża hija ddeterminata f’livell sinifikanti minn sistema elaborata ta’ ppjanar li tistabbilixxi prijoritajiet u tippreskrivi l-għanijiet li l-gvernijiet ċentrali u lokali jridu jiffokaw fuqhom. Jeżistu pjanijiet rilevanti fil-livelli kollha tal-gvern u dawn ikopru, tista’ tgħid, is-setturi ekonomiċi kollha. L-objettivi stabbiliti mill-istrumenti tal-ippjanar huma ta’ natura vinkolanti u l-awtoritajiet f’kull livell amministrattiv jimmonitorjaw l-implimentazzjoni tal-pjanijiet mil-livell korrispondenti aktar baxx tal-gvern. B’mod ġenerali, is-sistema tal-ippjanar fir-RPĊ tirriżulta fis-sitwazzjoni fejn ir-riżorsi jiġu allokati lil setturi ddeżinjati bħala strateġiċi jew inkella politikament importanti mill-gvern, minflok ma jiġu allokati skont il-forzi tas-suq (46).

(124) Minkejja li d-WPT hija industrija speċjalizzata u l-ebda dokument ta’ politika speċifiku li jiggwida speċifikament l-iżvilupp tal-industrija tad-WPT ma jista’ jiġi identifikat matul l-investigazzjoni, l-industrija tad-WPT qiegħda tibbenefika minn gwida governattiva u intervent fil-materja prima ewlenija għall-manifattura tad-WPT, jiġifieri l-azzar. L-effetti distorsivi tal-intervent tal-gvern fuq l-industrija tad-WPT jidhru fil-problema ta’ kapaċità żejda kbira. Ir-rapport dwar l-istat tal-industrija tal-pajpijiet iwweldjati tal-azzar fl-2018 jikkonferma l-eżistenza ta’ kapaċità żejda serja (ara l-kwotazzjoni sħiħa fil-premessa (209)) (47)

(125) Apparti minhekk l-industrija tal-azzar titqies bħala industrija essenzjali mill-GOC (48). Dan huwa kkonfermat fil-bosta pjanijiet, direttivi u dokumenti oħrajn iffokati fuq l-azzar, li jinħarġu fil-livell nazzjonali, reġjonali u muniċipali, bħall-“Pjan għall-Aġġustament u t-Titjib tal-Industrija tal-Azzar għas-snin 2016-2020”. Dan il-Pjan jiddikjara li l-industrija tal-azzar hija “settur importanti u fundamentali tal-ekonomija Ċiniża, pedament nazzjonali” (49). Il-kompiti u l-objettivi ewlenin stabbiliti f’dan il-Pjan ikopru l-aspetti kollha tal-iżvilupp tal-industrija (50).

(126) It-13-il Pjan ta’ Ħames Snin dwar l-Iżvilupp Ekonomiku u Soċjali (51) jipprevedi appoġġ għall-intrapriżi li jipproduċu tipi ta’ prodotti tal-azzar ta’ livell għoli (52). Dan jiffoka wkoll fuq il-kisba ta’ kwalità, ta’ durabbiltà u ta’ affidabbiltà tal-prodotti permezz ta’ sostenn lill-kumpaniji li jużaw teknoloġiji relatati mal-produzzjoni tal-azzar nadif, l-irrumblar bi preċiżjoni u t-titjib fil-kwalità (53).

(127) Il-“Katalogu għall-Iggwidar tar-Ristrutturar tal-Industrija (Verżjoni tal-2011) (Emenda tal-2013)” (54) (“il-Katalogu”) jelenka l-azzar bħala industrija mħeġġa.

(128) Il-GOC jiggwida wkoll l-iżvilupp tas-settur f’konformità ma’ firxa wiesgħa ta’ għodod politiċi u ta’ direttivi relatati, fost l-oħrajn: mal-kompożizzjoni u mar-ristrutturar tas-suq, mal-materja prima, mal-investiment, mal-eliminazzjoni tal-kapaċità, mal-firxa ta’ prodotti, mar-rilokazzjoni, mat-titjib, eċċ. Permezz ta’ dawn il-mezzi u ta’ oħrajn, il-GOC jidderieġi u jikkontrolla virtwalment kull aspett fl-iżvilupp u fil-funzjonament tas-settur (55). Il-problema attwali tal-kapaċità żejda hija l-aktar eżempju ċar tal-implikazzjonijiet tal-politiki tal-GOC u tad-distorsjonijiet riżultanti.

(129) Fil-qosor, il-GOC għandu miżuri fis-seħħ biex iħeġġeġ lill-operaturi jikkonformaw mal-objettivi tal-ordni pubbliku li jappoġġjaw lill-industriji mħeġġa, inkluża l-produzzjoni tal-azzar bħala l-materja prima ewlenija li tintuża fil-manifattura tal-prodott taħt rieżami. Tali miżuri jimpedixxu l-forzi tas-suq milli joperaw b’mod ħieles.

(6) Distorsjonijiet sinifikanti skont ir-raba’ inċiż tal-Artikolu 2(6a)(b), tar-Regolament bażiku: in-nuqqas, l-applikazzjoni diskriminatorja jew l-infurzar inadegwat tal-liġijiet dwar il-falliment, tal-liġijiet dwar il-kumpaniji jew tal-liġijiet li jikkonċernaw il-proprjetà

(130) Skont l-informazzjoni fil-fajl, is-sistema Ċiniża tal-falliment ipproduċiet riżultati inadegwati fl-ilħuq tal-objettivi ewlenin tagħha stess, bħal dawk ta’ saldu ġust tal-pretensjonijiet u tad-djun u ta’ salvagwardja tad-drittijiet u tal-interessi legali tal-kredituri u tad-debituri. Dan jidher li huwa msejjes fil-fatt li filwaqt li l-liġi Ċiniża dwar il-falliment tibbaża formalment fuq prinċipji simili għal dawk li jiġu applikati f’liġijiet korrispondenti f’pajjiżi oħra minbarra r-RPĊ, is-sistema Ċiniża hija kkaratterizzata minn nuqqas ta’ infurzar sistematiku. L-għadd ta’ fallimenti jibqa’ magħruf li huwa baxx meta mqabbel mad-daqs tal-ekonomija tal-pajjiż, mhux l-inqas minħabba li l-proċedimenti ta’ insolvenza jbatu minn għadd ta’ nuqqasijiet, li effettivament jiffunzjonaw bħala diżinċentiv għall-preżentazzjonijiet ta’ fallimenti. Barra minn hekk, ir-rwol tal-Istat fil-proċedimenti ta’ insolvenza għadu b’saħħtu u attiv, fejn spiss ikollu influwenza diretta fuq l-eżitu tal-proċedimenti (56).

(131) Barra minn hekk, in-nuqqasijiet tas-sistema tad-drittijiet ta’ proprjetà huma partikolarment evidenti fir-rigward tas-sjieda tal-art u d-drittijiet għall-użu tal-art fir-RPĊ. (57) L-art kollha hija proprjetà tal-Istat Ċiniż (art rurali ta’ proprjetà kollettiva u art urbana tal-Istat). L-allokazzjoni tagħha għadha tiddependi biss mill-Istat. Hemm dispożizzjonijiet legali li għandhom l-għan li jallokaw id-drittijiet għall-użu tal-art b’mod trasparenti u li huma mmirati lejn il-prezzijiet tas-suq, pereżempju bl-introduzzjoni ta’ proċeduri ta’ offerti. Madankollu, dawn id-dispożizzjonijet ma jiġux irrispettati b’mod regolari, fejn ċerti akkwirenti jiksbu l-art tagħhom mingħajr ħlas jew b’rati aktar baxxi mir-rati tas-suq (58). Barra minn hekk, l-awtoritajiet spiss isegwu għanijiet politiċi speċifiċi, inkluż l-implimentazzjoni tal-pjanijiet ekonomiċi, meta jkunu qed jallokaw l-art (59).

(132) L-istess bħas-setturi l-oħra fl-ekonomija Ċiniża, il-produtturi tal-WPT huma soġġetti għar-regoli ordinarji dwar il-liġijiet Ċiniżi dwar il-falliment, dwar il-liġi tal-kumpaniji u dwar il-proprjetà. L-effett ta’ dan huwa li anki dawn il-kumpaniji huma soġġetti għad-distorsjonijiet minn fuq għal isfel li jirriżultaw mill-applikazzjoni diskriminatorja jew mill-infurzar inadegwat tal-liġijiet dwar il-falliment u l-proprjetà. L-investigazzjoni attwali ma żvelat xejn li jqajjem dubji dwar dawn is-sejbiet. Għalhekk, il-Kummissjoni kkonkludiet b’mod preliminari li l-liġijiet Ċiniżi dwar il-fallimenti u l-proprjetà ma jaħdmux sew, u b’hekk iwasslu għal distorsjonijiet meta ditti insolventi jiġu miżmuma ħajjin u b’allokazzjoni tad-drittijiet għall-użu tal-art fir-RPĊ. Dawk il-kunsiderazzjonijiet, abbażi tal-evidenza disponibbli, jidhru li huma applikabbli għalkollox anki fis-settur tad-WPT.

(133) Fid-dawl ta’ dan ta’ hawn fuq, il-Kummissjoni kkonkludiet li kien hemm applikazzjoni diskriminatorja jew infurzar inadegwat tal-liġijiet dwar il-falliment u l-proprjetà fis-settur tad-WPT, inkluż fir-rigward tal-prodott taħt rieżami.

(7) Distorsjonijiet sinifikanti skont il-ħames inċiż tal-Artikolu 2(6a)(b), tar-Regolament bażiku: distorsjoni tal-kostijiet lavorattivi

(134) Fir-RPĊ mhuwiex possibbli li tiżviluppa bis-sħiħ sistema ta’ pagi bbażata fuq is-suq peress li d-drittijiet ta’ organizzazzjoni kollettiva tal-ħaddiema u tal-impjegaturi huma mxekkla. Ir-RPĊ ma rratifikatx għadd ta’ konvenzjonijiet essenzjali tal-Organizzazzjoni Internazzjonali tax-Xogħol (“ILO”), b’mod partikolari dawk dwar il-libertà ta’ assoċjazzjoni u dwar in-negozjar kollettiv (60). Skont il-liġi nazzjonali, hija attiva biss organizzazzjoni waħda ta’ trade union. Madankollu, din l-organizzazzjoni mhijiex indipendenti mill-awtoritajiet tal-Istat u l-involviment tagħha fin-negozjar kollettiv u fil-protezzjoni tad-drittijiet tal-ħaddiema għadu rudimentali (61). Barra minn hekk, il-mobbiltà tal-forza tax-xogħol Ċiniża hija ristretta mis-sistema ta’ reġistrazzjoni tal-unitajiet domestiċi, li tillimita l-aċċess għall-firxa sħiħa tal-benefiċċji tas-sigurtà soċjali u oħrajn lir-residenti lokali ta’ żona amministrattiva partikolari. Dan tipikament jirriżulta f’li ħaddiema li ma jkollhomx ir-reġistrazzjoni tar-residenza lokali jsibu ruħhom f’pożizzjoni ta’ impjieg vulnerabbli u jirċievu introjtu aktar baxx mid-detenturi tar-reġistrazzjoni tar-residenza (62). Dawk is-sejbiet iwasslu għad-distorsjoni tal-kostijiet lavorattivi fir-RPĊ.

(135) Ma ġiet ippreżentata l-ebda evidenza li turi li s-settur tad-WPT mhuwiex soġġett għas-sistema Ċiniża dwar il-liġi tax-xogħol deskritta hawn fuq. Għalhekk is-settur tad-WPT huwa affettwat mid-distorsjonijiet tal-kostijiet lavorattivi kemm direttament (fil-produzzjoni tal-prodott taħt rieżami jew tal-materja prima ewlenija għall-produzzjoni tiegħu) kif ukoll indirettament (f’termini ta’ aċċess għall-kapital jew għal inputs minn kumpaniji soġġetti għall-istess sistema tax-xogħol fir-RPĊ).

(8) Distorsjonijiet sinifikanti skont is-sitt inċiż tal-Artikolu 2(6a)(b), tar-Regolament bażiku: l-aċċess għall-finanzi mogħtija minn istituzzjonijiet li jimplimentaw objettivi ta’ ordni pubbliku jew li b’xi mod ieħor ma jaġixxux indipendentement mill-Istat

(136) L-aċċess għall-kapital għal atturi korporattivi fir-RPĊ huwa soġġett għal diversi distorsjonijiet.

(137) L-ewwel nett, is-sistema finanzjarja Ċiniża hija karatterizzata mill-pożizzjoni b’saħħitha tal-banek tal-Istat (63), li, meta jagħtu aċċess għal finanzjament, iqisu kriterji oħra għajr il-vijabbiltà ekonomika ta’ proġett. B’mod simili għall-SOEs mhux finanzjarji, il-banek jibqgħu marbutin mal-Istat mhux biss permezz tas-sjieda iżda wkoll permezz ta’ relazzjonijiet personali (l-ogħla eżekuttivi tal-istituzzjonijiet finanzjarji tal-Istat fl-aħħar mill-aħħar jinħatru mis-CCP) (64) u, għal darb’oħra eżatt bħal fil-każ tal-SOEs mhux finanzjarji, il-banek jimplimentaw b’mod regolari ordnijiet pubbliċi mfassla mill-gvern. Meta jagħmlu dan, il-banek jikkonformaw ma’ obbligu legali espliċitu li jmexxu n-negozju tagħhom f’konformità mal-ħtiġijiet tal-iżvilupp ekonomiku u soċjali nazzjonali u skont il-gwida tal-politiki industrijali tal-Istat (65).

(138) Filwaqt li huwa rikonoxxut li diversi dispożizzjonijiet legali jirreferu għall-ħtieġa li jiġu rrispettati l-imġiba bankarja normali u r-regoli prudenzjali bħall-ħtieġa li tiġi eżaminata l-affidabbiltà kreditizja tal-mutwatarju, l-evidenza massiva, inklużi s-sejbiet li saru fl-investigazzjonijiet tad-difiża tal-kummerċ, tissuġġerixxi li dawn id-dispożizzjonijiet għandhom biss rwol sekondarju fl-applikazzjoni tad-diversi strumenti legali.

(139) Barra minn hekk, il-klassifikazzjonijiet tal-bonds u tal-kreditu ta’ spiss huma distorti għal diversi raġunijiet, inkluż il-fatt li l-valutazzjoni tar-riskju tiġi influwenzata mill-importanza strateġika tad-ditta għall-GOC u mis-saħħa ta’ kull garanzija impliċita mill-gvern. L-istimi jissuġġerixxu b’mod qawwi li l-klassifikazzjonijiet tal-kreditu Ċiniżi jikkorrispondu b’mod sistematiku għal klassifikazzjonijiet internazzjonali aktar baxxi. (66)

(140) Dawn il-kwistjonijiet huma kkumplikati b’regoli addizzjonali, li jidderieġu l-finanzi lejn setturi ddeżinjati mill-gvern bħala mħeġġa jew li b’xi mod ieħor huma importanti (67). Dan jirriżulta fi preġudizzji favur is-self lill-SOEs, lil ditti privati kbar u b’konnessjonijiet tajbin u lil ditti f’setturi industrijali ewlenin, li jimplika li d-disponibbiltà u l-kost tal-kapital mhumiex ugwali għall-atturi kollha fis-suq.

(141) It-tieni, il-kostijiet tas-self inżammu baxxi b’mod artifiċjali biex jiġi stimulat it-tkabbir tal-investiment. Dan wassal għall-użu eċċessiv tal-investiment kapitali b’redditi dejjem aktar baxxi fuq l-investiment. Dan jintwera mit-tkabbir reċenti fl-ingranaġġ korporattiv fis-settur tal-Istat minkejja tnaqqis kbir fil-profittabbiltà, li jissuġġerixxi li l-mekkaniżmi li jitħaddmu fis-sistema bankarja ma jsegwux reazzjonijiet kummerċjali normali.

(142) It-tielet, għalkemm f’Ottubru 2015 inkisbet liberalizzazzjoni nominali tar-rata tal-imgħax, is-sinjali tal-prezzijiet għadhom mhumiex ir-riżultat ta’ forzi tas-suq ħieles, iżda huma influwenzati minn distorsjonijiet indotti mill-gvern. Tabilħaqq, is-sehem tas-self fir-rata tal-parametru referenzjarju jew taħt din ir-rata għadu jirrappreżenta 45 % tas-self kollu u jidher li żdied ir-rikors għall-kreditu mmirat, billi dan is-sehem żdied b’mod sostanzjali mill-2015 minkejja li l-kundizzjonijiet ekonomiċi marru għall-agħar. Rati tal-imgħax baxxi b’mod artifiċjali jirriżultaw fi twaqqigħ tal-prezzijiet, u konsegwentement, fl-użu eċċessiv tal-kapital.

(143) It-tkabbir ġenerali tal-kreditu fir-RPĊ jindika deterjorament fl-effiċjenza tal-allokazzjoni tal-kapital mingħajr l-ebda sinjal ta’ restrizzjoni kreditizja li tkun mistennija f’ambjent tas-suq mingħajr distorsjoni. Bħala riżultat, is-self improduttiv żdied b’mod rapidu fis-snin reċenti. Quddiem sitwazzjoni ta’ żieda tad-dejn f’riskju, il-GOC għażel li jevita l-inadempjenzi. B’konsegwenza ta’ dan, il-problemi ta’ dejn mitluf ġew indirizzati permezz ta’ riportament tad-dejn, biex b’hekk inħolqu l-hekk imsejħa kumpaniji “żombi”, jew permezz tat-trasferiment tas-sjieda tad-dejn (eż. permezz ta’ fużjonijiet jew ta’ skambju ta’ dejn ma’ ekwità), mingħajr ma neċessarjament titneħħa l-problema ġenerali tad-dejn jew jiġu indirizzati l-kawżi ewlenin tagħha.

(144) Essenzjalment, minkejja l-passi reċenti li ttieħdu biex is-suq jiġi liberalizzat, is-sistema tal-kreditu korporattiv fir-RPĊ għadha affettwata minn distorsjonijiet sinifikanti bħala riżultat tar-rwol pervażiv kontinwu tal-istat fis-swieq kapitali.

(145) Ma tressqet l-ebda evidenza li turi li s-settur tad-WPT huwa eżentat mill-intervent tal-gvern fis-sistema finanzjarja deskritta hawn fuq. Għalhekk, l-intervent sostanzjali tal-gvern fis-sistema finanzjarja jwassal biex il-kundizzjonijiet tas-suq jiġu affettwati b’mod serju fil-livelli kollha.

(9) In-natura sistemika tad-distorsjonijiet deskritti

(146) Il-Kummissjoni nnotat li d-distorsjonijiet deskritti fir-Rapport huma karatteristiċi għall-ekonomija Ċiniża. L-evidenza disponibbli turi li l-fatti u l-karatteristiċi tas-sistema Ċiniża kif deskritt hawn fuq fit-Taqsimiet 3.2.2.2(a)(1)- 3.2.2.2(a)(5) kif ukoll fil-Parti A tar-Rapport japplikaw fil-pajjiż kollu u fis-setturi kollha tal-ekonomija. L-istess japplika għad-deskrizzjoni tal-fatturi ta’ produzzjoni kif stabbilit hawn fuq fit-Taqsimiet 3.2.2.2(a)(6) -3.2.2.2(a)(8) u fil-Parti B tar-Rapport.

(147) Il-Kummissjoni tfakkar li sabiex jiġu prodotti d-WPT, hemm bżonn ta’ firxa wiesgħa ta’ inputs. Meta l-produtturi tad-WPT jixtru/jikkuntrattaw dawn l-inputs, il-prezzijiet li jħallsu (u li huma rreġistrati bħala l-kostijiet tagħhom) huma esposti b’mod ċar għall-istess distorsjonijiet sistemiċi msemmija qabel. Pereżempju, il-fornituri tal-inputs iħaddmu manodopera li tkun soġġetta għad-distorsjonijiet. Jistgħu jissellfu flus li jkunu soġġetti għad-distorsjonijiet fuq is-settur finanzjarju/l-allokazzjoni tal-kapital. Barra minn hekk, huma soġġetti għas-sistema ta’ ppjanar li tapplika fil-livelli kollha tal-gvern u fis-setturi kollha.

(148) B’konsegwenza ta’ dan, mhux biss il-prezzijiet tal-bejgħ domestiku tad-WPT mhumiex xierqa għall-użu skont it-tifsira tal-Artikolu 2(6a)(a) tar-Regolament bażiku, iżda l-kostijiet kollha tal-input (inklużi l-materja prima, l-enerġija, l-art, il-finanzjament, ix-xogħol, eċċ.) huma wkoll affettwati minħabba li l-formazzjoni tal-prezzijiet tagħhom hija affettwata minn intervent sostanzjali tal-gvern, kif deskritt fil-Partijiet A u B tar-Rapport. Tabilħaqq, l-interventi tal-gvern deskritti fir-rigward tal-allokazzjoni tal-kapital, l-art, il-manodopera, l-enerġija u l-materja prima huma preżenti fir-RPĊ kollha. Dan ifisser, pereżempju, li input li minnu nnifsu kien prodott fir-RPĊ permezz tal-kombinazzjoni ta’ firxa ta’ fatturi ta’ produzzjoni huwa espost għal distorsjonijiet sinifikanti. L-istess japplika għall-input, lejn l-input u l-bqija. Fl-investigazzjoni attwali, la l-GOC u lanqas il-produtturi esportaturi ma ppreżentaw ebda evidenza jew argument li juri l-kuntrarju.

(10) Konklużjoni

(149) L-analiżi stabbilita fit-Taqsimiet 3.2.2.2(a)(2) sa 3.2.2.2(a)(9), li tinkludi eżami tal-evidenza kollha disponibbli relatata mal-intervent tar-RPĊ fl-ekonomija tagħha b’mod ġenerali, kif ukoll fis-settur tad-WPT (inkluż il-prodott taħt rieżami) uriet li l-prezzijiet jew il-kostijiet tal-prodott taħt rieżami, inklużi l-kostijiet tal-materja prima, tal-enerġija u tax-xogħol, mhumiex ir-riżultat ta’ forzi tas-suq ħieles, minħabba li huma affettwati minn intervent sostanzjali tal-gvern skont it-tifsira tal-Artikolu 2(6a)(b) tar-Regolament bażiku kif muri mill-impatt reali jew potenzjali ta’ wieħed jew aktar mill-elementi rilevanti elenkati fih. Fuq dik il-bażi, u fin-nuqqas ta’ kwalunkwe kooperazzjoni mill-GOC u mill-produtturi fir-RPĊ, il-Kummissjoni kkonkludiet li mhuwiex xieraq li jintużaw prezzijiet u kostijiet domestiċi sabiex jiġi stabbilit il-valur normali f’dan il-każ.

(150) Konsegwentement, il-Kummissjoni pproċediet biex tistabbilixxi l-valur normali esklużivament abbażi tal-ispejjeż tal-produzzjoni u l-bejgħ li jirriflettu prezzijiet jew parametri referenzjarji mingħajr distorsjoni, jiġifieri, f’dan il-każ, abbażi tal-ispejjeż korrispondenti tal-produzzjoni u l-bejgħ f’pajjiż rappreżentattiv xieraq, f’konformità mal-Artikolu 2(6a)(a) tar-Regolament bażiku, kif diskuss fit-taqsima li ġejja. Il-Kummissjoni fakkret li ma ġiet ippreżentata l-ebda talba li xi kostijiet domestiċi ma jkunux distorti skont it-tielet inċiż tal-Artikolu 2(6a)(a) tar-Regolament bażiku.

(b) Pajjiż rappreżentattiv

(1) Rimarki ġenerali

(151) L-għażla tal-pajjiż rappreżentattiv kienet ibbażata fuq il-kriterji li ġejjin, skont l-Artikolu 2(6a) tar-Regolament bażiku: — Livell ta’ żvilupp ekonomiku simili għar-RPĊ. Għal dan il-għan, il-Kummissjoni użat pajjiżi b’introjtu nazzjonali gross per capita simili għar-RPĊ abbażi tal-bażi tad-data tal-Bank Dinji (68); — Il-produzzjoni tal-prodott li qed jiġi rieżaminat f’dak il-pajjiż (69); — Id-disponibbiltà tad-data pubblika rilevanti fil-pajjiż rappreżentattiv; — Fejn hemm aktar minn pajjiż rappreżentattiv wieħed possibbli, ingħatat preferenza, fejn xieraq, lill-pajjiż b’livell xieraq ta’ protezzjoni soċjali u ambjentali.

(152) Kif spjegat fil-premessi (95) u (96), fil-11 ta’ Mejju u fl-4 ta’ Ġunju 2020, il-Kummissjoni ppubblikat żewġ noti marbutin mal-fajl dwar is-sorsi biex jiġi ddeterminat il-valur normali u l-fatturi ta’ produzzjoni (l-“Ewwel nota” u t-“Tieni Nota”). Fit-Tieni Nota, il-Kummissjoni infurmat lill-partijiet interessati dwar il-konklużjoni tagħha li t-Tajlandja kien pajjiż rappreżentattiv xieraq f’dan il-każ.

(2) Livell ta’ żvilupp ekonomiku simili għar-RPĊ

(153) Fl-Ewwel Nota, il-Kummissjoni identifikat il-Brażil, il-Malasja, il-Messiku, it-Tajlandja u t-Turkija bħala pajjiżi b’livell simili ta’ żvilupp ekonomiku bħar-RPĊ skont il-Bank Dinji, jiġifieri lkoll huma kklassifikati mill-Bank Dinji bħala pajjiżi “bi dħul medju superjuri” fuq bażi tal-introjtu nazzjonali gross.

(154) Ma wasal l-ebda kumment dwar il-livell ta’ żvilupp ekonomiku wara dik in-nota.

(3) Il-produzzjoni tal-prodott taħt rieżami fil-pajjiż rappreżentattiv

(155) Fl-Ewwel Nota, il-Kummissjoni indikat li produzzjoni tal-prodott taħt rieżami ġiet identifikata fil-Brażil, fil-Malasja, fil-Messiku, fit-Tajlandja u fit-Turkija. Madankollu, il-Malasja ġiet eskluża bħala pajjiż rappreżentattiv potenzjali, peress li ġie identifikat produttur wieħed biss tal-prodott taħt rieżami, mingħajr ebda dikjarazzjoni finanzjarja disponibbli għall-pubbliku għall-PIR.

(156) Wara l-Ewwel Nota, ma wasal l-ebda kumment dwar il-produzzjoni tal-prodott taħt rieżami f’pajjiżi rappreżentattivi possibbli.

(4) Id-disponibbiltà tad-data pubblika rilevanti fil-pajjiż rappreżentattiv

(157) Għall-pajjiżi kkunsidrati u msemmija aktar ’il fuq, il-Kummissjoni vverifikat ukoll id-disponibbiltà tad-data pubblika, u b’mod partikolari d-data finanzjarja pubblika mill-produtturi tal-prodott taħt rieżami.

(158) Il-Kummissjoni fittxet produtturi tad-WPT b’data finanzjarja disponibbli għall-pubbliku li setgħet tintuża sabiex jiġu stabbiliti ammonti mingħajr distorsjoni u raġonevoli għall-ispejjeż tal-SG&A u għall-profitt. Il-Kummissjoni rrestrinġiet it-tfittxija għal kumpaniji b’rapporti tal-introjtu disponibbli għall-pubbliku għall-PIR u li kienu profittabbli f’dak il-perjodu. Barra minn hekk, ingħatat preferenza lill-produtturi tad-WPT li għandhom ir-rapporti finanzjarji tagħhom disponibbli għall-pubbliku fil-livell ta’ kumpanija minflok f’livell konsolidat għall-grupp kollu rispettiv. Għalhekk, it-Tieni Nota inkludiet biss żewġ kumpaniji fit-Tajlandja u waħda fit-Turkija.

(159) Abbażi tal-kwalità u d-dettall tad-data finanzjarja disponibbli għall-pubbliku fit-Tajlandja u fit-Turkija, u anki meta wieħed iqis id-disponibbiltà u r-rappreżentattività tal-parametri referenzjarji għall-fatturi ta’ produzzjoni (70), il-Kummissjoni qieset li t-Tajlandja kienet pajjiż rappreżentattiv xieraq

(160) Il-Kummissjoni analizzat bir-reqqa d-data rilevanti kollha disponibbli fil-fajl għall-fatturi ta’ produzzjoni fit-Tajlandja u nnotat dan li ġej: — Il-Kummissjoni analizzat l-istatistika tal-importazzjoni tal-fatturi kollha ta’ produzzjoni elenkati fl-Ewwel Nota, kif aġġornata mit-Tieni Nota, u kkonkludiet li kien hemm importazzjonijiet tal-fatturi kollha ta’ produzzjoni meħtieġa għall-produzzjoni tal-prodott taħt rieżami fil-PIR. — L-istatistika dwar l-enerġija (il-prezzijiet għall-elettriku u għall-gass naturali) għall-PIR kienet faċilment disponibbli fil-forma ta’ data pprovduta rispettivament mill-Awtorità Metropolitana tal-Elettriku u l-Ministeru tal-Enerġija; — L-istatistika għall-kost lavorattiv kienet disponibbli fuq is-sit web tal-Uffiċċju Nazzjonali tal-Istatistika.

(161) Skont l-Artikolu 2(6a)(a) tar-Regolament bażiku, il-valur normali maħdum għandu jinkludi ammont mingħajr distorsjoni u raġonevoli għall-SG&A u għall-profitti. Kif iddikjarat fil-premessa (96), il-Kummissjoni sostniet li l-produtturi Tajlandiżi Pacific Pipe Co., Ltd. u Asia Metal Co., Ltd. kellhom rapporti finanzjarji disponibbli pubblikament li setgħu jintużaw bħala indikatur biex jiġi stabbilit ammont mingħajr distorsjoni u raġonevoli għall-SG&A u għall-profitti.

(5) Il-livell ta’ protezzjoni soċjali u ambjentali

(162) Wara li ġie stabbilit li t-Tajlandja kien pajjiż rappreżentattiv xieraq abbażi ta’ dawn l-elementi, ma kienx hemm bżonn li ssir valutazzjoni tal-livell ta’ protezzjoni soċjali u ambjentali f’konformità mal-aħħar sentenza tal-ewwel inċiż tal-Artikolu 2(6a)(a) tar-Regolament bażiku.

(6) Il-konklużjoni dwar il-pajjiż rappreżentattiv

(163) Fid-dawl tal-analiżi ta’ hawn fuq, it-Tajlandja ssodisfat il-kriterji kollha stabbiliti fl-ewwel inċiż tal-Artikolu 2(6a)(a) tar-Regolament bażiku, sabiex titqies bħala pajjiż rappreżentattiv xieraq. B’mod partikolari, it-Tajlandja kellha produzzjoni sostanzjali tal-prodott taħt rieżami u sett komplut ta’ data disponibbli għall-fatturi kollha tal-produzzjoni, għall-SG&A u għall-profitt.

(c) Is-sorsi li ntużaw biex jiġu stabbiliti l-kostijiet mingħajr distorsjoni

(164) Fit-Tieni Nota, il-Kummissjoni ddikjarat li, biex tfassal il-valur normali f’konformità mal-Artikolu 2(6a)(a) tar-Regolament bażiku, hija kienet se tuża l-GTA biex tistabbilixxi l-kost mingħajr distorsjoni tal-biċċa l-kbira tal-fatturi tal-produzzjoni fil-pajjiż rappreżentattiv.

(165) Il-Kummissjoni ddikjarat ukoll li l-istatistika tal-ILO u l-istatistika nazzjonali tintuża biex jiġu stabbiliti l-kostijiet tax-xogħol mingħajr distorsjoni fil-pajjiż rappreżentattiv; filwaqt li l-istatistika nazzjonali, kif imsemmi fil-premessa (160), tintuża biex jiġu stabbiliti l-kostijiet tal-enerġija mingħajr distorsjoni.

(166) Fil-kalkolu, il-Kummissjoni inkludiet valur għall-kostijiet ġenerali tal-manifattura sabiex tkopri l-kostijiet mhux inklużi fil-fatturi tal-produzzjoni msemmija aktar ’il fuq. Sabiex jiġi stabbilit dan l-ammont, hija użat id-data finanzjarja ta’ wieħed mill-produtturi tal-Unjoni li kkoopera fil-kuntest tal-investigazzjoni tad-dumping u li pprovda informazzjoni speċifika għal dak l-għan (71), Arcelor Mittal Tubular Products, il-Polonja (“AMTP”). Il-metodoloġija hija spjegata kif xieraq fit-Taqsima 3.2.2.2(e).

(167) Fl-aħħar nett, kif iddikjarat fit-Tieni Nota, il-Kummissjoni użat id-data finanzjarja mill-kumpaniji Tajlandiżi magħżula, elenkati fil-premessa (161), biex tistabbilixxi l-kostijiet u l-profitti tal-SG&A.

(d) Kostijiet u parametri referenzjarji mingħajr distorsjoni

(168) Permezz taż-żewġ noti dwar il-fatturi ta’ produzzjoni, il-Kummissjoni ppruvat tistabbilixxi lista ta’ fatturi tal-produzzjoni u ta’ sorsi maħsuba sabiex jintużaw għall-fatturi kollha tal-produzzjoni bħal materjali, enerġija u ammont ta’ ħaddiema użati fil-produzzjoni tal-prodott taħt rieżami mill-produtturi fir-RPĊ. Il-Kummissjoni ma rċeviet l-ebda kumment dwar il-lista ta’ fatturi tal-produzzjoni kondiviżi mal-partijiet interessati f’dawk in-noti.

(169) Fin-nuqqas ta’ kooperazzjoni mill-produtturi esportaturi Ċiniżi fil-proċedura ta’ rieżami, il-Kummissjoni kellha tibbaża fuq il-produttur Ewropew AMTP sabiex tistabbilixxi l-fatturi tal-produzzjoni użati fil-produzzjoni tad-WPT. Abbażi tad-data miġbura mill-kumpaniji Ċiniżi matul l-investigazzjoni oriġinali u l-informazzjoni disponibbli fuq is-siti web tal-produtturi Ċiniżi tad-WPT, il-proċess tal-produzzjoni u l-materjali użati tagħhom jidhru li huma simili għal dawk ipprovduti mill-AMTP.

(170) Fin-nuqqas ta’ kooperazzjoni, il-Kummissjoni ma kellhiex kodiċijiet tariffarji aktar dettaljati għal kull fattur tal-produzzjoni mill-kodiċijiet SA b’6 ċifri. Il-kodiċijiet SA użati qablu għalkollox mal-kodiċijiet tariffarji Tajlandiżi.

(171) Meta jitqiesu l-informazzjoni kollha sottomessa mill-AMTP u n-nuqqas ta’ kummenti fuq iż-żewġ noti dwar is-sorsi għad-determinazzjoni tal-valur normali rigward il-fatturi tal-produzzjoni, ġew identifikati l-fatturi tal-produzzjoni u fejn applikabbli l-kodiċijiet tat-tariffi li ġejjin: Tabella 1 Fatturi ta’ produzzjoni tad-WPT Fattur ta’ Produzzjoni Kodiċi SA Sors tad-data Valur ta’ unità mingħajr distorsjoni Materja Prima Prodotti llaminati ċatti tal-ħadid jew tal-azzar bil-karbonju, ta’ wisa’ ≥ 600 mm, f’kojlijiet, sempliċiment illaminati bis-sħana, mhux kladjati, plated jew miksijin, bi ħxuna ta’ ≥ 4,75 mm iżda < 10 mm, mhux pickled, mingħajr disinni fil-wiċċ 7208 37 GTA 4,34 CNY/kg Prodotti llaminati ċatti tal-ħadid jew tal-azzar bil-karbonju, ta’ wisa’ ≥600 mm, f’kojlijiet, sempliċiment illaminati bis-sħana, mhux kladjati, plated jew miksijin, bi ħxuna ta’ ≥ 3 mm iżda < 4,75 mm, mhux pickled, mingħajr disinni fil-wiċċ 7208 38 GTA 3,96 CNY/kg Prodotti llaminati ċatti tal-ħadid jew tal-azzar bil-karbonju, ta’ wisa’ ≥ 600 mm, f’kojlijiet, sempliċiment illaminati bis-sħana, mhux kladjati, plated jew miksijin, bi ħxuna ta’ < 3 mm, mhux pickled, mingħajr disinni fil-wiċċ 7208 39 GTA 4,05 CNY/kg Żingu 7901 11 GTA 20,69 CNY/kg Aċidu Sulfuriku 2807 00 GTA 0,56 CNY/kg Manodopera Pagi tal-ħaddiema fis-settur tal-manifattura [MHUX APPLIKABBLI] Ara t-Taqsima 3.2.2.2.(d)(2) 19,91 CNY/siegħa Enerġija Elettriku [MHUX APPLIKABBLI] Ara t-Taqsima 3.2.2.2.(d)(3) 0,88 CNY/kWh Gass Naturali [MHUX APPLIKABBLI] Ara t-Taqsima 3.2.2.2.(d)(4) 2,73 CNY/m3 Prodotti sekondarji Ruttam tal-azzar bil-karbonju 7204 41 GTA 3,12 CNY/kg Laqx tal-azzar bil-karbonju 7204 41 GTA 3,12 CNY/kg Ruttam tal-qoxra tal-azzar bil-karbojnu 7204 49 GTA 2,11 CNY/kg Irmied taż-Żingu 2620 19 GTA 8,11 CNY/kg Żingu Iebes 2620 11 GTA 14,74 CNY/kg

(1) Materja prima u prodotti sekondarji

(172) Sabiex jiġu stabbiliti prezzijiet mingħajr distorsjoni tal-materjali kif ikkonsenjati fil-bieb tal-fabbrika tal-produttur kif previst fl-ewwel inċiż tal-Artikolu 2(6a)(a) u meta jitqies li ma kien hemm l-ebda produttur li kkoopera fir-RPĊ, il-Kummissjoni użat il-prezzijiet tal-importazzjoni fil-pajjiż rappreżentattiv għal kull materjal użat fil-produzzjoni tad-WPT mill-AMTP. Il-Kummissjoni vverifikat il-materja prima rrapportata użata, il-prodotti sekondarji ġġenerati u l-proporzjonijiet ta’ konsum rilevanti fil-manifattura tal-prodott taħt rieżami.

(173) Għall-materja prima u għall-prodotti sekondarji kollha, il-Kummissjoni bbażat fuq il-prezzijiet tal-importazzjoni fil-pajjiż rappreżentattiv. Il-prezz tal-importazzjoni fil-pajjiż rappreżentattiv ġie ddeterminat bħala l-medja ponderata tal-prezzijiet unitarji tal-importazzjonijiet mill-pajjiżi terzi kollha għajr ir-RPĊ. Il-Kummissjoni ddeċidiet li teskludi l-importazzjonijiet mill-RPĊ lejn il-pajjiż rappreżentattiv peress li fil-premessa (149) ikkonkludiet li mhuwiex xieraq li jintużaw il-prezzijiet u l-kostijiet domestiċi tar-RPĊ minħabba l-eżistenza ta’ distorsjonijiet sinifikanti skont l-Artikolu 2(6a)(b) tar-Regolament bażiku. Minħabba li ma hemm l-ebda evidenza li turi li l-istess distorsjonijiet ma jaffettwawx ukoll il-prodotti intenzjonati għall-esportazzjoni, il-Kummissjoni qieset li l-istess distorsjonijiet affettwaw il-prezzijiet tal-esportazzjoni. Huwa biss fil-każ tal-aċidu sulfuriku, fejn il-volumi tal-importazzjonijiet esklużi miċ-Ċina li notevolment kienu jammontaw għal 4,7 % tal-importazzjonijiet totali tal-pajjiż rappreżentattiv. Għall-materja prima l-oħra kollha u għall-prodotti sekondarji, l-ishma rilevanti tal-importazzjonijiet varjaw minn xejn għal 0,3 %.

(174) Normalment, jiġu esklużi wkoll il-volumi tal-importazzjonijiet fil-pajjiż rappreżentattiv minn membri mhux tad-WTO elenkati fl-Anness 1 tar-Regolament (UE) 2015/755. L-Artikolu 2(7) tar-Regolament bażiku jqis li l-prezzijiet domestiċi f’dawk il-pajjiżi ma jistgħux jintużaw għall-finijiet tad-determinazzjoni tal-valur normali. Madankollu, f’dan il-każ ma ġiet irreġistrata l-ebda importazzjoni ta’ materja prima u ta’ prodotti sekondarji minn dawn il-pajjiżi fit-Tajlandja fil-PIR.

(175) Sabiex tistabbilixxi l-prezz mingħajr distorsjoni tal-materja prima kkonsenjata sal-bieb tal-fabbrika tal-produttur esportatur, kif previst fl-ewwel inċiż tal-Artikolu 2(6a)(a) tar-Regolament bażiku, il-Kummissjoni applikat id-dazju tal-importazzjoni tal-pajjiż rappreżentattiv, fil-livelli rispettivi, skont il-pajjiż ta’ oriġini tal-volumi importati. Barra minn hekk, il-Kummissjoni żiedet il-kostijiet tat-trasport domestiku kkalkulati għal kull kg abbażi tal-kwotazzjoni għall-konsenji tal-port Laem Chagang – Bangkok kif previst fir-rapport tal-Bank Dinji (72).

(2) Manodopera

(176) Biex tistabbilixxi l-parametru referenzjarju għall-kostijiet lavorattivi, il-Kummissjoni użat l-istatistika tal-ILO flimkien mal-istatistika nazzjonali Tajlandiża disponibbli għall-pubbliku u l-informazzjoni ta’ KPMG dwar it-taxxi u l-imposti fit-Tajlandja (73).

(177) L-istatistika tal-ILO pprovdiet data dwar is-sigħat medji li kull persuna impjegata effettivament taħdem fil-ġimgħa fis-settur tal-manifattura fit-Tajlandja matul l-RIP (74).

(178) Għalkemm id-data dwar il-qligħ ta’ kull xahar tal-impjegati fis-settur tal-manifattura ġiet ipprovduta wkoll fl-istatistika tal-ILO, il-Kummissjoni ddeċidiet li tirreferi għall-istatistika mill-Uffiċċju Nazzjonali tal-Istatistika Tajlandiż, li pprovda informazzjoni aktar dettaljata dwar il-pagi u l-benefiċċji mhux relatati mal-pagi f’setturi ekonomiċi differenti kull trimestru (75).

(179) Fl-aħħar nett, il-Kummissjoni użat l-informazzjoni pprovduta mill-KPMG biex tistabbilixxi t-taxxa tas-sigurtà soċjali mħallsa mill-impjegatur.

(180) Bl-użu ta’ dik id-data, il-Kummissjoni kkalkulat salarju fis-siegħa fil-manifattura, li miegħu ġew miżjuda kostijiet addizzjonali relatati mal-manodopera mġarrba mill-impjegatur.

(3) Elettriku

(181) Biex tistabbilixxi l-parametru referenzjarju għall-elettriku, il-Kummissjoni użat il-kwotazzjoni tal-prezz tal-elettriku għall-intrapriżi tan-negozju, industrijali u tal-Istat disponibbli fis-sit web tal-Awtorità Metropolitana tal-Elettriku (76).

(182) Meta jitqies in-nuqqas ta’ kooperazzjoni mill-produtturi Ċiniżi, il-parametri kollha li jifdal meħtieġa biex jiġi kkalkulat il-prezz ta’ parametru referenzjarju medju mingħajr distorsjoni tal-elettriku, bħall-medda tal-vultaġġ, is-sigħat fl-eqqel ħinijiet u fis-sigħat kwieti, kienu bbażati fuq id-data pprovduta mill-AMTP.

(4) Gass naturali

(183) Biex tistabbilixxi l-parametru referenzjarju għall-gass naturali, il-Kummissjoni użat ir-rapport statistiku tal-Uffiċċju tal-Politika u l-Ippjanar tal-Enerġija (Ministeru tal-Enerġija) (77). Dan ir-rapport kopra l-PIR kollu, madankollu pprovda ċifri totali għall-kwantità u l-valur tal-konsum tal-gass naturali irrispettivament mit-tip ta’ utent (unitajiet domestiċi, industrija, trasport) u fil-forom kollha. Madankollu, il-Kummissjoni ma setgħet tidentifika l-ebda sors li kien jippermetti li dawn iċ-ċifri jitnaqqsu għas-settur tal-manifattura biss. F’rapport annwali aktar dettaljat tad-Dipartiment tal-Iżvilupp u l-Effiċjenza tal-Enerġija Alternattiva (Ministeru tal-Enerġija) (78), id-data dwar il-konsum hija pprovduta biss f’termini ta’ volum u għalhekk mhuwiex possibbli li jiġi kkalkulat il-prezz tal-gass naturali fuq din il-bażi. Abbażi tar-rapport tal-aħħar, is-settur tal-manifattura kien jammonta għal 44 % tal-konsum totali tal-gass naturali fit-Tajlandja matul l-RIP.

(e) Kostijiet ġenerali tal-manifattura, SG&A u profitti

(184) Minbarra l-fatturi ta’ produzzjoni miġbura fil-qosor fil-premessa (171) aktar ’il fuq, ġew ikkalkulati l-kostijiet ġenerali tal-manifattura. Fid-dawl tan-nuqqas ta’ kooperazzjoni mill-produtturi Ċiniżi, il-kalkolu ta’ dawn il-kostijiet ġenerali tal-manifattura kien ibbażat fuq il-proporzjon tal-kostijiet ġenerali tal-manifattura diviżi bil-kost tal-manifattura rrapportat mill-AMTP. Dan il-perċentwal ġie applikat għall-kostijiet tal-manifattura mingħajr distorsjoni..

(185) Għall-SG&A u l-profitt, il-Kummissjoni użat id-data finanzjarja tal-produtturi Tajlandiżi Pacific Pipe Co., Ltd. (79) u Asia Metal Co., Ltd. (80). Il-Kummissjoni l-ewwel ikkalkulat, għal kull waħda miż-żewġ kumpaniji, il-perċentwali rispettivi tagħhom tal-SG&A u l-profitt fuq il-kost tal-oġġetti mibjugħa (“COGS”). Imbagħad, ġiet stabbilita medja ta’ SG&A u profitt fil-pajjiż rappreżentattiv (ponderati mill-fatturat tal-kumpaniji). Il-kontijiet awditjati disponibbli għall-pubbliku ta’ dawn il-kumpaniji saru disponibbli għall-partijiet interessati bħala hemża mat-Tieni Nota.

(f) Il-kalkolu tal-valur normali

(186) Abbażi ta’ dan ta’ hawn fuq, il-Kummissjoni ħadmet il-valur normali għal kull tip ta’ prodott fuq bażi ex-works, f’konformità mal-Artikolu 2(6a)(a) tar-Regolament bażiku.

(187) L-ewwel, il-Kummissjoni stabbiliet il-kostijiet mingħajr distorsjoni tal-manifattura. Fin-nuqqas ta’ kooperazzjoni mill-produtturi esportaturi, il-Kummissjoni bbażat fuq l-informazzjoni pprovduta mill-AMTP dwar il-konsum ta’ kull fattur ta’ produzzjoni (materja prima, manodopera u enerġija) għall-produzzjoni tal-prodott taħt rieżami. Dawn il-volumi ta’ konsum ġew immultiplikati bil-kostijiet mingħajr distorsjoni għal kull unità stabbilita fit-Tajlandja, kif deskritt fit-Taqsima d) hawn fuq.

(188) Il-kalkolu sar b’mod separat għal żewġ tipi bażiċi ta’ WPT, jiġifieri għal pajpijiet/tubi suwed u pajpijiet/tubi galvanizzati. Il-pajpijiet/tubi galvanizzati huma pajpijiet/tubi suwed li sussegwentement ikunu għaddew minn proċess ta’ galvanizzar, li fih il-pajp/tubu jinkesa b’saff ta’ żingu. Għalhekk, il-manifattura tal-prodott galvanizzat tirrikjedi konsum addizzjonali ta’ enerġija u ta’ manodopera u użu addizzjonali ta’ żingu u aċidu sulfuriku, li ma jiġu kkonsmati bl-ebda mod fil-manifattura ta’ pajpijiet/tubi suwed.

(189) It-tieni, biex waslet għall-kostijiet tal-produzzjoni mingħajr distorsjoni, il-Kummissjoni żiedet il-perċentwal tal-kostijiet ġenerali tal-manifattura li ġew determinati mal-kostijiet tal-manifattura mingħajr distorsjoni, kif deskritt fil-premessa (184).

(190) Fl-aħħar nett, minbarra l-kost tal-produzzjoni stabbilit kif deskritt fil-premessa (189), il-Kummissjoni applikat l-SG&A u l-profitt fil-pajjiż rappreżentattiv stabbilit kif spjegat fil-premessa (185). L-SG&A u l-profitt espressi bħala perċentwal tal-COGS u applikati għall-kostijiet tal-produzzjoni mingħajr distorsjoni ammontaw għal 4,3 % u 3,0 % rispettivament.

(191) Il-valuri normali għaż-żewġ tipi ta’ prodotti, ikkalulati kif deskritt fil-premessi minn (187) sa (190), tnaqqsu bil-valuri mingħajr distorsjoni tal-prodotti sekondarji, abbażi tal-lista ta’ prodotti sekondarji pprovduta mill-AMTP. Valuri mingħajr distorsjoni tal-prodotti sekondarji ġew stabbiliti bil-multiplikazzjoni tal-kwantitajiet mibjugħa fil-PIR, kif irrapportat mill-AMTP, bil-kostijiet mingħajr distorsjoni tagħhom għal kull unità stabbilita fit-Tajlandja, kif deskritt fit-taqsima d) hawn fuq. L-aġġustament għal ċerti prodotti sekondarji (irmied taż-żingu, żingu iebes) sar biss fir-rigward tal-valur normali stabbilit għall-prodotti galvanizzati peress li dawk il-prodotti sekondarji jinkisbu fil-proċess tal-galvanizzazzjoni.

(192) Abbażi ta’ dan, il-Kummissjoni bniet il-valur normali fuq bażi ex-works f’konformità mal-Artikolu 2(6a)(a) tar-Regolament bażiku. Minħabba l-fatt li l-ebda produttur esportatur ma kkoopera, il-valur normali ġie stabbilit fuq bażi nazzjonali.

3.2.2.3. Prezz tal-esportazzjoni

(193) Fin-nuqqas ta’ kooperazzjoni mill-produtturi esportaturi Ċiniżi, il-prezz tal-esportazzjoni ġie ddeterminat fuq il-bażi tad-data CIF tal-Eurostat korretta għal-livell ex-works. Għalhekk, mill-prezz CIF tal-esportazzjoni tnaqqsu l-kostijiet tat-trasport bil-baħar u tal-assigurazzjoni (81) u l-kost tat-trasport domestiku fiċ-Ċina (82). Ġie stabbilit prezz tal-esportazzjoni separat għall-prodotti suwed u galvanizzati